title: Jonna Tervomaa

text: Forssasta Tervomaa muutti Helsinkiin opiskelemaan kirjallisuutta. Opiskeluaikanaan hän palasi musiikin piiriin soittamalla aluksi omaksi ilokseen ja lopulta teki pienimuotoisia keikkoja. Hän esitti akustisesti muun muassa Sheryl Crow'n ja Policen cover-kappaleita. Keikkoja varten oli tehty demonauha, joka lopulta päätyi levy-yhtiön pöydälle. Opintoja kesti kaksi vuotta, kunnes hän sai kiinnityksen Polygram-levy-yhtiöön.


title: Jonna Tervomaa

text: Tervomaalta pyydettiin toistuvasti iskelmätähdeksi ryhtymistä, mutta se ei ole häntä koskaan kiinnostanut. Kiinnityksestä huolimatta Tervomaalla ei ollut vielä kiirettä julkaista musiikkia, vaan hän haki omaa ilmaisumuotoaan kunnes löysi oman tyylinsä.


title: Jonna Tervomaa

text: Aikuisiän debyytti alkoi konkretisoitua, kun Tervomaa tutustui tuottaja Jussi Jaakonahoon. Heillä oli samanlaiset mielipiteet musiikista, ja Tuure Kilpeläisen yhdessä Tervomaan kanssa kirjoittama kappale ”Suljettu sydän” alkoi saada radiosoittoa. Monet lauluntekijät kuten Lasse Kurki Lemonatorista, Mikki Kauste Egotripistä ja Tuure Kilpeläinen Jaakonahon yhtyeestä osallistuivat sävellyksillään albumin tekoon. Tervomaa teki enimmäkseen itse levyn sanoitukset. Levyä tehtiin noin vuoden ajan, ja lopulta uusi esikoisalbumi "Jonna Tervomaa" julkaistiin keväällä 1998.


title: Jonna Tervomaa

text: Esikoislevyyn suhtauduttiin aluksi epäillen, mutta se otettiin lopulta positiivisesti vastaan. Aluksi Tervomaan uutta tuotantoa verrattiin hänen lapsitähteytensä aikaiseen materiaaliin, ja entisen lapsitähden paluuta pidettiin jopa naurettavana ajatuksena. Monet kriitikot suhtautuivat kuitenkin levyyn varsin myötämielisesti, ja epäilevä asenne muuttui pian melkein innostuneeksi. Levy pysyi Suomen virallisella listalla yksitoista viikkoa ja sai kolme Emma-palkintoa.


title: Jonna Tervomaa

text: Myöhemmin Tervomaa on julkaissut kuusi muuta levyä ja vuoden 2004 albumi "Halo" oli jo hänen toinen platinalevynsä. Marraskuussa 2007 Tervomaa sai yhdessä Jussi Jaakonahon kanssa jaetun Teosto-palkinnon. Tervomaa sai palkinnon sanoituksistaan ja sävellyksistään ja Jaakonaho sävellyksistä "Parempi loppu" -levyllä. Molemmat saivat 10 000 euroa.


title: Jonna Tervomaa

text: Tervomaan uraa juhlistettiin 1. lokakuuta 2008 julkaistulla kokoelmalla "Lemmikit", joka sisältää vanhoja hittejä, harvinaisuuksia, ennenjulkaisematonta materiaalia, sekä uuden singlen ”Päästä yli”.


title: Jonna Tervomaa

text: Tervomaa julkaisi viiden vuoden tauon jälkeen uuden singlen ”Minä toivon”, joka oli ensimmäinen single syyskuussa 2013 julkaistulta "Eläköön"-nimiseltä albumilta. Albumi pysyi albumilistalla kymmenen viikon ajan, ja se on sittemmin myynyt kultaa. Vuonna 2017 julkaistiin Ääni-levy jonka kappaleet ovat kokonaan Jonna Tervomaan säveltämiä ja sanoittamia.


title: Jonna Tervomaa

text: Syksyllä 2009 Tervomaa sai tyttölapsen pitkäaikaisen kumppaninsa, muusikko Jani Ketosen kanssa. Pari kuitenkin erosi jo raskausaikana. Tervomaan nykyinen avopuoliso on kitaristi-laulaja Mika Tuokkola, taiteilijanimeltään Tokela.


title: Bobby Charlton

text: Sir Robert "Bobby" Charlton (s. 11. lokakuuta 1937 Ashington) on entinen englantilainen jalkapalloilija. Charlton on yksi kaikkien aikojen kuuluisimmista jalkapalloilijoista ja hän oli mukana Englannin maailmanmestaruusjoukkueessa 1966. Bobby Charlton aateloitiin vuonna 1974 tunnustuksena hänen työstään englantilaisen jalkapallon hyväksi.


title: Bobby Charlton

text: Lokakuussa 2011 Saksan jalkapallokulttuurin liitto palkitsi Charltonin Walther-Bensemann-Sonderpreisilla elämäntyöstään jalkapallon parissa.


title: Bobby Charlton

text: Charlton siirtyi ammattilaiseksi vuonna 1956 17-vuotiaana Manchester Unitedin joukkueeseen. Hän pääsi edustusjoukkueeseen kaksi vuotta myöhemmin ja voitti samalla kaudella ensimmäisen Englannin liigamestaruutensa . Nuori Charlton pääsi myös pelaamaan ulkomaille, sillä Manchester United osallistui ensimmäisenä englantilaisena seurajoukkueena Euroopan Cupiin.


title: Bobby Charlton

text:
Vuonna 1958 koettiin yksi englantilaisen jalkapallohistorian surullisimmista hetkistä. Manchester Unitedin joukkue oli palaamassa 6. helmikuuta pelimatkalta Jugoslaviasta voitettuaan puolivälierissä Belgradin Punaisen Tähden. Münchenissä tapahtuneen välitankkauksen jälkeen lentokone ei kolmannellakaan yrittämällä päässyt ilmaan vaan törmäsi lentokentän aitaan ja sen takana olevaan taloon. Onnettomuudessa kuoli 23 ihmistä, joiden joukossa kahdeksan Unitedin pelaajaa. Charlton lensi onnettomuudessa ulos koneesta, mutta selvisi kuin ihmeen kaupalla vähin vammoin.
Charlton voitti FA Cup -mestaruuden Manchester Unitedissa vuonna 1963 sekä liigamestaruuden vuosina 1965 ja 1967. Euroopan Cupia Charlton oli voittamassa vuonna 1968, kymmenen vuotta Münchenin onnettomuuden jälkeen.


title: Bobby Charlton

text: Bobby Charlton pelasi vuosina 1956–1973 Manchester Unitedissa yhteensä 751 ottelua tehden 245 maalia. Manchester Unitedin jälkeen hän pelasi vielä Prestonissa vuosina 1973–1975.


title: Bobby Charlton

text: Charltonin valittiin maajoukkueeseen vuonna 1958 otteluun Skotlantia vastaan ja toisessa ottelussa Portugalia vastaan hän teki molemmat maalit. Maajoukkueessa Charlton osallistui vuoden 1958 MM-kisoihin Ruotsissa, vaikka ei pelannut niissä yhtään ottelua.


title: Bobby Charlton

text: Charlton teki maaottelutasolla hattutemput Yhdysvaltoja vastaan vuonna 1959 ja Meksikoa vastaan vuonna 1961. Hän pelasi 1962 MM-kisojen karsinnoissa sekä lopputurnauksessa kaikki Englannin neljä ottelua Unkaria, Argentiinaa, Bulgariaa ja Brasiliaa vastaan. Hän teki maalin alkusarjan ottelussa Argentiinaa vastaan.


title: Bobby Charlton

text: Charlton oli Englannin maajoukkueen tukipylväitä Englannin omissa kotikisoissa 1966. Englanti pääsi alkulohkostaan jatkoon voitettuaan Meksikon ja Ranskan. Meksikoa vastaan Charlton teki kaukolaukauksellaan yhden uransa kuuluisimmista maaleista. Välierässä Portugalia vastaan Charlton teki yhden maalin ottelun päättyessä Englannin 2–1 voittoon. Loppuottelussa Englantia vastaan ryhmittyi Saksa ja Charltonin henkilökohtaiseksi vastustajaksi ilmestyi nuori Franz Beckenbauer. Nämä kaksi pelaajaa seurasivat niin tarkasti toisiaan, että kumpikaan ei finaalissa loistanut. Ottelu siirtyi jännittävien vaiheiden jälkeen jatkoajalle, jolloin Englannin Geoff Hurst laukoi pallon yläriman alareunaan, josta se kimposi suoraan alaspäin. Kiistanalainen maali hyväksyttiin ja tekemällä vielä toisen maalin, Englanti voitti ottelun ja maailmanmestaruuden. Bobby Charltonin panosta Englannin maailmanmestaruudessa kuvaa valinta Euroopan parhaimmaksi jalkapalloilijaksi vuonna 1966.


title: Bobby Charlton

text: Charlton pelasi vielä vuoden 1970 MM-kisoissa, joissa Englanti kuitenkin hävisi puolivälierissä Länsi-Saksaa vastaan. Ottelu oli samalla Charltonin suunnittelematon jäähyväisottelu maajoukkueessa.


title: Bobby Charlton

text: Kaiken kaikkian Bobby Charlton pelasi yhteensä 106 maaottelua tehden 49 maalia. Englannin maajoukkueen maalintekijätilastossa hän on toisena Wayne Rooneyn jälkeen.


title: Galla Placidia

text: Galla Placidia (Aelia Galla Placidia, noin 390 – 27. marraskuuta 450) oli Theodosius I:n tytär ja keisarien Honoriuksen ja Arcadiuksen siskopuoli.


title: Galla Placidia

text: Kun Alarik valtasi Rooman vuonna 410 otti hän Gallan panttivangiksi ja gootit veivät hänet mukaansa Galliaan. Vuonna 414 Galla joutui menemään naimisiin Ataulfin kanssa. Ataulf oli Alarikin lanko ja hänestä oli tullut visigoottien uusi kuningas Alarikin kuoleman jälkeen. Vuonna 415 Ataulf kuoli ja seuraavana vuonna Galla palautettiin roomalaisille.


title: Galla Placidia

text: Gallan velipuoli Länsi-Rooman keisari Honorius pakotti hänet menemään naimisiin kenraali Konstantiuksen kanssa. He saivat yhdessä pojan, josta tuli myöhemmin Valentinianus III, ja tytön, Justa Grata Honorian. Vuonna 421 Konstantiuksesta tuli Honoriuksen kanssahallitsija ja samalla Gallasta tuli keisarinna, "augusta".


title: Galla Placidia

text: Kun Konstantius kuoli, Galla joutui jättämään Länsi-Rooman ja hakeutumaan Konstantinopoliin Theodosius II:n hoviin. Kun Honorius kuoli vuonna 423, julistautui muuan Johannes Länsi-Rooman keisariksi. Theodosiuksen avulla Johannes kukistettiin ja Gallan pojasta Valentinianuksesta tehtiin Länsi-Rooman keisari. Todellisuudessa Galla oli todellinen hallitsija. Hän valitsi erään Felixin korkeimmaksi sotilaspäällikökseen, "magister militumiksi". Felix kuitenkin tapettiin erään Johanneksen tukijan, kenraali Aetiuksen käskystä. Galla kuoli vuonna 450, vähän ennen kuin hunnit Attilan johdolla hyökkäsivät nykyisen Italian alueelle.


title: Galla Placidia

text: Galla Placidia oli luonteeltaan hurskas ja korjautti useita kirkkoja Roomassa ja Ravennassa, jossa on myös hänen hautakappelinsa.


title: Shelley Fabares

text: Michele Marie ”Shelley” Fabares (s. 19. tammikuuta 1944 Santa Monica, Kalifornia, Yhdysvallat) on yhdysvaltalainen näyttelijä ja laulaja.


title: Shelley Fabares

text: Fabares on työskennellyt pitkään näyttelijänä, ja hänen uransa kohokohtina voidaan pitää näyttelemistä kolme kertaa Elvis Presleyn elokuvien naispääosassa.


title: Shelley Fabares

text: Ensimmäisen näyttelijäntyönsä Fabares teki vuonna 1955 elokuvassa "The Girl Rush", jonka jälkeen hänet nähtiin useissa rooleissa eri elokuvissa. Fabaresin uran käännekohta tapahtui vuonna 1964, kun hän sai naispääosan Elvis Presleyn tähdittämästä elokuvasta "Tyttöjen Elvis". Hän näytteli naispääosaa myös Elviksen seuraavissa elokuvissa "Loma Kaliforniassa" (1966) ja "Vauhtia ja vedenneitoja" (1967).


title: Shelley Fabares

text: Fabares tunnetaan myös televisiorooleistaan sarjoissa "The Donna Reed Show" ja "Coach".


title: Boris Sagal

text: Boris Sagal (18. lokakuuta 1923 Jekaterinoslav (nyk. Dnipro), Ukrainan SNT – 22. toukokuuta 1981 Portland, Oregon, Yhdysvallat) oli ukrainalaissyntyinen, Yhdysvalloissa uransa tehnyt televisio- ja elokuvaohjaaja. Hänen merkittävimpiin teoksiinsa lukeutuu muun muassa Elvis Presleyn elokuva "Tyttöjen Elvis" (1965).


title: Boris Sagal

text: Sagal syntyi Ukrainassa, mutta muutti jo lapsena Yhdysvaltoihin. Hän aloitti näyttelijänä 1950-luvun alulla ja siirtyi sitten ohjaajaksi. Hänen ensimmäinen teatterielokuvansa oli "Dime with a Halo" vuodelta 1963, mutta pääasiassa hän työskenteli television puolella.


title: Boris Sagal

text: Sagal kuoli tapaturmaisesti käveltyään helikopterista poistuessaan päin peräroottoria "World War III" -televisioelokuvan kuvauksissa Oregonissa vuonna 1981. Hän menehtyi sairaalassa viisi tuntia myöhemmin.


title: Boris Sagal

text: Sagalilla oli ensimmäisen vaimonsa, sydänsairauteen 1970-luvulla kuolleen Sara Zwillingin kanssa viisi lasta, muun muassa näyttelijä Katey Sagal. Zwillingin kuoltua Sagal meni toisiin naimisiin tanssija-koreografi Marge Championin kanssa.


title: Harvey Bullock

text: Harvey Bullock (4. kesäkuuta 1921 – 23. huhtikuuta 2006) oli yhdysvaltalainen elokuva-alalla tuottajana ja käsikirjoittajana työskennellyt henkilö. Hänen tunnetuin käsikirjoitus on vuonna 1965 kirjoitettu Tyttöjen Elvis, jonka pääosassa nähdään Elvis Presley, joka on yksi maailman tunnetuimmista laulajista.


title: R. S. Allen

text: R.S. Allen (3. elokuuta 1924 New York, Yhdysvallat – 17. lokakuuta 1981 Los Angeles, Kalifornia, Yhdysvallat) toimi elokuva-alalla käsikirjoittajana ja tuottajana.


title: R. S. Allen

text: Hän käsikirjoitti muun muassa vuonna 1965 valmistuneen, Elvis Presleyn Tyttöjen Elvis -elokuvan.


title: Joe Pasternak

text: Joseph "Joe" Pasternak (19. syyskuuta 1901 Itävalta-Unkari – 13. syyskuuta 1991) oli unkarilaissyntyinen yhdysvaltalainen elokuva-alan legendoihin kuuluva ohjaaja ja tuottaja.


title: Joe Pasternak

text: Hänen tunnetuimpiaan töitään ovat Elvis Presleyn tähdittämät elokuvat Spinout (1966) ja Tyttöjen Elvis (1965), joissa hän toimi tuottajana. Kaiken kaikkiaan hän tuotti 99 elokuvaa ja televisiosarjaa.


title: Joe Pasternak

text: Hän menehtyi Parkinsonin tautiin 13. syyskuuta vuonna 1991.


title: Joe Pasternak

text: Hänellä on tähti Hollywoodin Walk of Famella.


Joe Pasternak


title: Loma Kaliforniassa

text: Loma Kaliforniassa ("Spinout") on yhdysvaltalainen musikaalinen komediaelokuva vuodelta 1966. Elokuvan pääosissa nähdään Shelley Fabares ja Elvis Presley, joka esittää laulajaa ja osa-aikaista kilpa-ajajaa. "Loman Kaliforniassa" on ohjannut Norman Taurog.


title: Poptori

text: Poptori Oy on suomalainen levy-yhtiö. Alkuperäinen Poptori Oy perustettiin vuonna 1995 ja se ajautui konkurssiin lokakuussa 2018. Yhtiön toimitusjohtajana toimi Erkki Puumalainen. Joulukuussa 2018 Poptorin liiketoimintaa jatkamaan perustettiin uusi saman niminen yritys. Uutta Poptorin jakeluyhtiötä jatkavat Erkki Puumalaisen lapset.


title: Poptori

text: Poptorin tuotannon perusta musiikissa keskittyy levyjen uudelleenjulkaisuihin sekä eri artistien vanhojen menestyskappaleiden uusintalevytyksiin. Yhtiölle levyttäneitä artisteja ovat mm. Tauski, CatCat, Danny, Jukka Kuoppamäki ja Rosvosektori. Vuodesta 2003 alkaen Poptori liitti musiikin tuotantoon mukaan kuvituksen sekä 5.1 surround -äänen DVD-taltiointia varten.


title: Poptori

text: Poptorin määritteleminä pääkohderyhminä ovat alle 9-vuotiaat ja yli 35-vuotiaat kuluttajat. Tuotteita myydään sekä yksityisille ihmisille että liikelahjakäyttöön. Poptorin tuotteita myytiin parhaimmillaan yli tuhannessa myyntipisteessä. CD-levyjen lisäksi muita jakeluformaatteja ovat Hybridimedia, CD/DVD-postikortit sekä Double Art -musiikki-DVD:t.


title: Porolahti

text: Porolahti on rehevöitynyt merenlahti Itä-Helsingissä Tammisalon ja Roihuvuoren välissä. Porolahti on yhdistetty Tammisalon kanavalla Strömsinlahteen. Porolahden peruskoulu sijaitsee lähellä Porolahtea. Tämän lahden erottaa Tammisalon kanavasta asumaton saari, jonka poikki kulkee kevyen liikenteen tie. Tiiliruukinlahdesta Porolahden erottaa silta.


title: Sun Records

text: Sun Records on Sam Phillipsin vuonna 1952 Yhdysvaltojen Memphisissä perustama levy-yhtiö, joka on samalla merkittävin neljästä samannimisestä 1900-luvulla toimineesta levy-yhtiöstä.


title: Sun Records

text: Sam Phillips oli perustanut Memphisiin äänitysstudion jo tammikuussa 1950. Phillips myi Sun Records -levy-yhtiön oikeudet vuonna 1969, joskin viimeisinä vuosina se ei ollut tuottanut kuin satunnaisia levytyksiä.


title: Sun Records

text: Sun Records toimi pienessä liiketilassa, jonne vuonna 1953 saapui muuan Elvis Presley. Phillipsin vakuututtua nuoren laulajan kyvyistä alkoi valmistua Elviksen ensimmäisiä levytyksiä. Myöhemmin Phillips myi Elviksen RCA-levy-yhtiölle 35 000 dollarilla. Phillipsiltä oli diagnosoitu syöpä, ja hän epäili kuolevansa, joten hän luopui omistuksestaan, mutta hän toipui.


title: Sun Records

text: Sun Recordsia pidetään levy-yhtiönä, joka mullisti populaarimusiikin. Sun Recordsin studiossa ovat levyttäneet myös Jerry Lee Lewis, Charlie Rich, Carl Perkins, Johnny Cash ja Roy Orbison.


title: Sam Phillips (levytuottaja)

text: Samuel Cornelius Phillips (5. tammikuuta 1923 Florence, Alabama – 30. heinäkuuta 2003 Memphis, Tennessee) oli levytuottaja, joka oli vaikuttamassa suurelta osin rockin nousuun kaupallisesti menestykselliseksi populaarimusiikiksi 1950-luvulla.


title: Sam Phillips (levytuottaja)

text: Sam Phillips perusti tammikuussa 1950 äänitysstudion, joka sai nimekseen Memphis Recording Service. Aikaisemmin hän oli toiminut radioselostajana ja -teknikkona. Myöhemmin Phillipsin omistaman levy-yhtiön nimi oli Sun Records, josta tuli aikansa tunnetuin musiikin tuotantoyhtiö. Sun Records jäi kuitenkin pienehköksi levy-yhtiöksi, sillä lähes kaikki sen tunnetuimmat artistit siirtyivät muutaman vuoden jälkeen levyttämään muille levymerkeille. Sam Phillips myi Sun Records -levymerkin oikeudet vuonna 1969.


title: Sam Phillips (levytuottaja)

text: Phillips löysi hakemansa ”valkoisen miehen, jolla on mustan miehen ääni” eli musiikin kuninkaaksi nimitetyn Elvis Presleyn. Elvis levytti ensimmäisen kerran Sun-studiolla 7. heinäkuuta 1954. Elvis teki yhteensä viisi singleä Sun-levymerkille. Loppuvuodesta 1955 Phillips myi Presleyn sopimuksen RCA-levymerkille 35 000 dollarin hintaan.


title: Sam Phillips (levytuottaja)

text: Elviksen lisäksi Sam Phillips työskenteli myös useiden muiden menestyneiden artistien kanssa heidän uransa alkuvaiheessa. Phillipsin ”löytämiä” artisteja olivat muun muassa Carl Perkins, Johnny Cash, Roy Orbison ja Jerry Lee Lewis.


title: Memphis

text: Memphis on Yhdysvaltain Tennesseen osavaltiossa sijaitseva kaupunki ja asukasluvultaan osavaltion suurin. Kaupungin asukasluku on yli 650 000, kaupunkiseutu mukaan lukien noin 1,3 miljoonaa. Memphisissä on 1900-luvun kuluessa syntynyt tai kehittynyt useita kevyen musiikin tyylisuuntia. Kaupunki on tunnettu erityisesti blues-, rock- ja soul-musiikista, joihin liittyvät useat kaupungin nähtävyydet.


title: Memphis

text: Memphis sijaitsee Mississippi-joen varrella, Tennesseen lounaisnurkassa, Arkansas'n ja Mississippin osavaltioiden rajalla.


title: Memphis

text: Vuoden kuumin kuukausi on heinäkuu, keskimääräinen ylin lämpötila 33° C. Kylmintä on tammikuussa, keskimääräinen alin nollan vaiheilla. Vuoden keskimääräinen sademäärä on 1363 mm, lunta kertyy joitakin senttejä.


title: Memphis

text: Memphisissä sijaitsee Elvis Presleyn koti Graceland, joka on maan suosituin yksityishenkilön koti matkailukohteena Valkoisen talon jälkeen. Graceland kerää yli 600 000 matkailijaa vuosittain.


title: Memphis

text: Beale Street on 1920-luvulta alkaen tunnettu Bluesin yhtenä keskuksena. Nykyisin Beale Streetillä on esimerkiksi B.B. Kingin omistama ravintola. Sun Records toimi erityisesti 1950- ja 1960-luvuilla uransa aloittaneiden muusikoiden ensimmäisenä levytyspaikkana. Tunnetuimpia näistä ovat Elvis Presley, Jerry Lee Lewis, Johnny Cash, Carl Perkins ja Roy Orbison. Soul-musiikin historiaan liittyy 1960- ja 1970-luvuilla toiminut Stax -studio ja levy-yhtiö, jonka tunnetuin artisti on Otis Redding. Al Green asuu yhä kaupungissa ja toimii laulajan uransa ohella paikallisen seurakunnan pappina. Aretha Franklin oli kotoisin Memphisistä.


title: Memphis

text: Yhdysvaltojen poliittisessa historiassa Memphis tunnetaan kaupunkina, jossa Martin Luther King murhattiin keväällä 1968. Nykyisin Kingin murhapaikalla Lorraine -motellissa toimii kansallinen ihmisoikeusmuseo.


title: Memphis

text: Memphisin suurin yksittäinen työnantaja on FedEx-kuriiripalvelu. Muita suuria työllistäjiä ovat koulut, terveydenhoito ja valtion virastot.


title: Memphis

text: Suur-Memphisin asukkaista lähes viidennes elää köyhyysrajan alapuolella. Osuus oli vielä suurempi ennen vuotta 2016, jolloin Memphis kohosi Yhdysvaltojen suurkaupunkien joukossa köyhimmästä toiseksi köyhimmäksi.


title: Graceland

text: Graceland on Memphisin kaupungissa Tennesseessä sijaitseva tila, jonka Elvis Presley osti kodikseen vuonna 1957. Tila on ollut jo yli 50 vuotta Elvis-fanien pyhiinvaelluspaikka, ja se onkin Yhdysvaltojen toiseksi suosituin yksityishenkilön koti 600 000 vuosittaisella kävijällään. Edellä on vain miljoona kävijää keräävä Valkoinen talo, joka on kuitenkin myös satojen ihmisten työpaikka.


title: Graceland

text: Graceland sijaitsee Mississippijoen varrella Whitehavenin esikaupunkialueella. Noin kuudentoista kilometrin päässä Memphisin keskustasta etelään sijaitseva tila oli alun perin yksi talo "Highway 51 Southin" varrella. Tammikuussa 1972 osoite muuttui, kun Gracelandin viereinen tie nimettiin Elvis Presley Boulevardiksi.


title: Graceland

text: Gracelandin kaksikerroksisen, siirtomaatyylisen tilan rakennutti tohtori Thomas Moore ja vaimonsa Ruth vuonna 1939. Hänen lapsenlapsensa Ruth Brown Moore myi tilan Elvikselle 102 500 dollarilla maaliskuussa 1957. Nimensä tila oli saanut Mooren tädiltä Gracelta. Elviksen vanhemmat sekä isoäiti muuttivat taloon toukokuussa 1957 ja elokuvaa "Rock’n roll -suosikki" kuvannut Elvis kuukautta myöhemmin.


title: Graceland

text: Elvis teetti alkuperäisiin rakennuksiin suuria muokkauksia ja kaksi laajennusta (toinen nimeltä "Jungle Room") niiden kahdenkymmenen vuoden aikana, jotka hän tilalla ehti asua. Gracelandissa on 23 huonetta. Lähes kaikki alkuperäiset sisätilat uudistettiin, ja tilan maille rakennettiin uima-allas sekä puutarha meditaatiota varten. Elvis kuoli Gracelandin yläkerrassa sijaitsevassa kylpyhuoneessa sydämen rytmihäiriöön 16. elokuuta 1977. Meditaatiopuutarhaan on haudattu Elviksen lisäksi hänen äitinsä Gladys Presley, isänsä Vernon Presley ja isoäitinsä Minnie Mae Presley. Lisäksi puutarhassa on muistomerkki, joka on pystytetty Elviksen kuolleena syntyneen kaksosveljen Jesse Garon Presleyn muistoksi.


title: Graceland

text: Tilan omistavat nykyään Core Media Group (85 %) ja Elviksen ainoa lapsi Lisa Marie Presley (15 %). Yleisölle 7. kesäkuuta 1982 avattu tila toimii sekä museona että matkamuistomyymälänä. Lisäksi tiluksilla sijaitsevat hotellit Heartbreak Hotel ja The Guest House.


title: Graceland

text: Vuosittain tilan läheisyydessä järjestetään Elvis Presleyn kuolinpäivänä 16. elokuuta kynttiläkulkue, johon osallistuvat ympäri maailmaa saapuneet kymmenet tuhannet ihailijat.


title: Graceland

text: Pääsy Gracelandin yläkertaan on kielletty Lisa Marie Presleyn ja muiden omaisten toiveesta.


title: Graceland

text: Vuonna 1991 Graceland lisättiin National Register of Historic Places -listalle, joka on liittovaltion virallinen luettelo kansallisesti arvokkaista suojelukohteista. Vuonna 2006 Graceland lisättiin National Historic Landmark -listalle, joka on Yhdysvaltain sisäministeriön virallinen luettelo kansallisesti merkittävistä kohteista. Vuonna 2013 Graceland äänestettiin Best Iconic American Attractioniksi eli parhaaksi nähtävyydeksi Yhdysvalloissa.


title: Jakarandat

text: Jakarandat ("Jacaranda") ovat trooppisen alueen puita, joita on yhteensä noin 50 lajia. Niiden koko vaihtelee pensaasta suureen puuhun.


title: Jakarandat

text: Jakarandaa kasvatetaan runsaasti katu- ja puistopuina seuduilla, joissa ilmasto on kautta vuoden kyllin lämmin. Taimena puut kestävät muutaman pakkasasteen lyhytaikaista kylmyyttä, ja varttuneet puut selviytyvät vielä runsaasta viidestä pakkasasteesta menehtymättä.


title: Jakarandat

text: Kauppanimellä jakaranda (palisanteri eli ruusupuu) tunnettu ja arvostettu puuaines saadaan kuitenkin palisanterien ("Dalbergia") lajeista, joilla ei ole mitään tekemistä tämän koristepuun kanssa.


title: Johannes (usurpaattori)

text: Johannes () oli roomalainen virkamies, joka julistautui Länsi-Rooman keisariksi Honoriuksen kuoltua vuonna 423. Ennen tätä Johannes oli toiminut notaarina ja hänen henkilöstään ei tiedetä paljon mitään. Johanneksen tukijoihin kuuluivat "magister militum" Castinus ja Aetius, joka oli erään toisen "magister militumin", Gaudentiuksen poika. Johannes yritti neuvotella Itä-Rooman keisarin Theodosius II:n kanssa, mutta tämä lähetti kenraali Ardaburin asettamaan Honoriuksen siskonpojan Valentinianus III:n Länsi-Rooman valtaistuimelle. Johanneksen onnistui vangita Ardabur, mutta tämä sai Johanneksen kannattajia ylipuhuttua omalle puolelleen. Lopulta Johannes vangittiin, pahoinpideltiin ja teloitettiin. Aetius ja hänen johtamansa joukko hunneja saapui paikalle kolme päivää Johanneksen kuoleman jälkeen. Tilanne rauhoittui, kun hunnit lahjottiin ja Aetiuksesta tehtiin "comes".


title: N-37

text: N-37 on neuvostoliittolainen lentokoneissa käytetty 37 millimetrin konetykki. Sen suunnitteli Aleksandr Nudelman toisen maailmansodan aikaisen NS-37-tykin seuraajaksi. Tykki otettiin käyttöön vuonna 1946. Se oli 30 prosenttia kevyempi kuin edeltäjänsä, mutta se oli myös lähtönopeudeltaan 23 prosenttia hitaampi.


title: N-37

text: N-37 on lentokonetykiksi kookas ase, jonka ammus on myös huomattavan raskas. Ammuksen lähtönopeus, 690 m/s, on alhaisempi kuin saman aikakauden kevyemmillä lentokonetykeillä. Samoin aseen tulinopeus on vain 400 laukausta minuutissa. Suurikaliiperisen tykin rekyyli ja ruutikaasut olivat ongelmallisia suihkuhävittäjissä, kuten myös paljon tilaavievän aseen ja tarvittavan ammusmäärän sijoittamisessa koneeseen, mutta yksikin osuma saattoi riittää viholliskoneen alasampumiseen.


title: N-37

text: NL-37:ä käytettiin MiG-9-, MiG-15-, MiG-17- sekä varhaisissa MiG-19-hävittäjissä, Jakovlev Jak-25 -koneessa, sekä muissakin konetyypeissä. Tykin valmistus päättyi 1950-luvun lopussa, mutta se oli palveluskäytössä vielä vuosia tuotannon loppumisen jälkeen.


title: N-37

text: Versiot


title: Lamed

text: Lamed on monen seemiläisen kielen aakkoston 12. kirjain. Se sisältyy muun muassa heprealaiseen, foinikialaiseen ja aramealaiseen kirjaimistoon. Lamed on kreikkalaisen lambdan, arabialaisen lāmin (ل), latinalaisen L:n ja kyrillisen Л:n edeltäjä. Kirjaimen nimi tulee sauvaa tai tutkainta eli paimenen piikkipäistä työvälinettä tarkoittavasta sanasta.


title: Lamed

text: Heprean kielessä lamed ääntyy /l/. Kieliopillisesti se toimii sanan edessä prepositiona, jolla on useita merkityksiä. Tavallisin on datiivinen -lla, -lle, mutta prepositio voi ilmaista myös suuntaa tai translatiivia (-ksi). Verbin eteen liitettynä lamed muodostaa infinitiiviä vastaavan muodon. Heprealaisessa numerojärjestelmässä lamedilla on lukuarvo 30.


title: Lamed

text: Esimerkkejä:


title: Roermond

text: Roermond on kunta, hiippakunta ja kaupunki Alankomaiden eteläisimmässä maakunnassa Limburgissa. Vuonna 2016 kaupungissa oli noin 57 000 asukasta. Kaupungista on matkaa Belgian rajalle lounaaseen noin 15 kilometriä ja itään Saksan rajalle noin viisi kilometriä.


title: Roermond

text: Roermond sijaitsee Maas-joen varrella, joka kulkee myös Limburgin pääkaupungin, Maastrichtin läpi. Kaupungin lähellä sijaitsee 3 000 hehtaarin kokoinen Maasplassenin järvialue.


Roermond


title: Konstantinus III

text: Flavius Claudius Constantinus tai Konstantinus III oli roomalainen sotilas, joka julistautui Länsi-Rooman keisariksi vuonna 407 Britanniassa sen jälkeen kun eräs toinen usurpaattori Gratianus kuoli. Hän sai nopeasti valtaansa myös Gallian ja Hispanian. Keisari Honorius lähetti kenraali Saruksen Galliaan kukistamaan Konstantinusta, mutta Konstantinuksen "magister militum" Gerontius kukisti hänet. Konstantinus teki vanhimmasta pojastaan Constansista apukeisarin eli "caesarin" vuonna 408.


title: Konstantinus III

text: Vuonna 409 Konstantinuksen asema oli niin tukala, että hän pyysi Honoriukselta anteeksi vallankaappaustansa ja lupasi auttaa häntä visigootteja vastaan. Honorius tunnusti Konstantinuksen aseman keisarina. Mutta jo samana vuonna Galliaan hyökkäsivät vandaalit, alaanit ja sveebit. Gerontius sai heidät pysäytettyä, mutta kapinoi heti tämän jälkeen. Hän antoi julistaa erään Maximuksen keisariksi ja sai pian valtaansa Britannian ja Hispanjan. Vuonna 411 Honoriuksen kenraali Konstantius kukisti Gerontiuksen ja alkoi piirittää Konstantinusta Arlesissa. Konstantinus pakeni erääseen kirkkoon ennen kuin antautui Konstantiukselle. Hänet murhattiin kuitenkin ennen kuin hän pääsi perille Honoriuksen luokse Ravennaan.


title: Työelämään tutustuminen

text: Työelämään tutustuminen eli TET (ruots. Prao, praktisk arbetslivsorientering) on peruskoulun yläkoulun oppimäärään sisältyvä lyhyt työharjoittelu. TET on osa koulunkäyntiä, joten siitä ei makseta palkkaa eikä oppilas ole työsuhteessa TET-paikkaansa. TET järjestetään yleensä 8. ja 9. luokalla (joissain kouluissa pelkästään 9:nnellä), mutta joissain oppilaitoksissa myös 7. luokat käyvät TET:issä esimerkiksi oman koulun keittiössä tai vanhempansa/lähisukulaisensa työpaikalla. TETin kesto vaihtelee. Lyhyimmillään se voi olla 7. luokalla yhden päivän ja joissakin kouluissa kaksi viikkoa 9. luokalla.


title: Työelämään tutustuminen

text: TET-jakson aikana oppilaat tutustuvat ohjatusti yritysten ja työyhteisön toimintaan. TET on monelle nuorelle ensimmäinen kokemus työelämästä. Nuori pääsee näkemään, millaista on työelämä, millaista on olla työntekijä, millaista on toimia työyhteisössä. Tutustumisjakson aikana nuori voi päästä tutustumaan useampiin ammatteihin ja aloihin ja saada näin tietoa ammatinvalintasuunnitelmiensa tueksi. TET:n tavoitteena on koulutuksen ja työelämän vuorovaikutuksen laajentaminen ja tehostaminen. Nuoret saavat ainutkertaista tietoa ja omakohtaista kokemusta työelämän vaatimuksista, asetelmista ja oikeasta tekemisestä. Yrityksille puolestaan avautuu mahdollisuus vaikuttaa oppilaiden asenteisiin.


title: Työelämään tutustuminen

text: TET-jakso on vuonna 1979 Airiston Nuorkauppakamarin (ent. Kaarinan Nuorkauppakamari) käynnistämä hanke, jonka alkuvaiheessa työharjoittelun lisäksi koululaisille järjestettiin osallistavia luentoja yrittäjyydestä. Hanke laajeni nopeasti Suomen Nuorkauppakamarin valtakunnalliseksi projektiksi ja vuonna 1981 se luovutettiin yhteiskunnan käyttöön.


title: Kari Rydman

text: Kari-Walter Rydman (s. 15. lokakuuta 1936 Helsinki) on suomalainen säveltäjä, musiikinopettaja ja kirjoittaja. Hän asuu ja toimii Valkeakoskella.


title: Kari Rydman

text:
Säveltäjänä Rydman on itseoppinut. Konserttimusiikissaan hän on yhdistellyt erilaisia aineksia avantgardesta uustonaalisuuteen. Suurelle yleisölle Rydman on tuttu etenkin lauluistaan, joissa hän on pyrkinyt kaatamaan taiteen ja viihteen välisiä raja-aitoja. 1960-luvun alussa Rydman oli perustamassa Suomen musiikkinuoriso -yhdistystä, jonka muita nimekkäitä jäseniä olivat Erkki Salmenhaara, Seppo Heikinheimo, Ilkka Oramo, Henrik Otto Donner, Ilpo Saunio ja Reijo Jyrkiäinen. Vuosina 1957–1977 Rydman toimi opettajana Helsingin Yhtenäiskoulussa ja vuodesta 1977 Valkeakosken musiikki- ja työväenopistossa.
Rydman on kirjoittanut orkesteri- ja kamarimusiikkia (muun muassa kaksi sinfoniaa ja kuusi jousikvartettoa), pienoisoopperan "Slottsmordet" (Ruotsin Rikskonserterin tilausteos), tanssinäytelmät "Väki ilman valtaa" ja "Salka Valka" (molemmat tanssiteatteri Raatikolle), kuorosävellyksiä, laulusarjoja (muun muassa Topeliuksen ja Maja Rydmanin sanoihin), lauluja omiin sekä muun muassa Aaro Hellaakosken, Jussi Kylätaskun ja Lasse Heikkilän teksteihin (muun muassa "Niin kaunis on maa", "Kanttorin jenkka" ja "Kaunein uni" omaan tekstiin), liturgista kirkkomusiikkia sekä elokuva- ja teatterimusiikkia. Rydman teki 1960- ja 1970-luvuilla yhteistyötä etenkin Risto Jarvan kanssa; hän sävelsi musiikin muun muassa Jarvan elokuviin "Yö vai päivä", "Onnenpeli" ja "Työmiehen päiväkirja". Laulajana hän on levyttänyt omia, tyyliltään liedin ja chansonin välillä sijaitsevia laulujaan. Lisäksi hän on toiminut musiikkikriitikkona ja osallistunut yhteiskunnalliseen keskusteluun.


title: Kari Rydman

text: Yhtä suosituimmista lauluistaan, "Elämä on kaunis", Rydman on luonnehtinut seuraavasti: ”Runo joka Larin-Kyöstiltä jäi kirjoittamatta, laulu jota Merikanto ei tehnyt eikä Tapsa Rautavaara laulanut; niinpä minun piti se tehdä vuonna -65. Pitkään minä vähän häpesin tätä rallia, olenhan sentään sinfoniantekijä.” Vuonna 1963 erästä illanviettoa varten sävelletty "Kanttorin jenkka" on Rydmanin mukaan parodinen muunnelma Johann Sebastian Bachin kolmannen brandenburgilaisen konserton teemasta, mutta kappaletta ei uskallettu levyttää tuoreeltaan Hannu Salaman jumalanpilkkaoikeudenkäynnin vuoksi.


title: Kari Rydman

text: Kari Rydman sai Pro Finlandia -mitalin vuonna 1997. Vuonna 1977 Rydman ja Martti Pokela saivat Jussi-patsaat Heikki Partasen elokuvaan "Antti Puuhaara" säveltämästään musiikista.


title: Kari Rydman

text: 1970-luvulta lähtien Rydman on tullut Valkeakoskella tunnetuksi paikallislehti "Valkeakosken Sanomien" pakina- ja kolumnivieraana. Hänen poikansa oli tiedevaikuttaja Jan Rydman, jonka poika eli Karin pojanpoika on poliitikko Wille Rydman.


title: Maas

text: Maas (, ) on 925 kilometrin pituinen Pohjanmereen laskeva joki Euroopassa. Se saa alkunsa Koillis-Ranskasta, virtaa itäisen Belgian halki koilliseen ja laskee Alankomaiden eteläosassa yhteiseen estuaariin Reinin kanssa.


title: Maas

text: Belgiassa Maas virtaa Sillon industriel -teollisuusalueen läpi. Joen alajuoksulla Alankomaissa sen varrella ei ole merkittäviä kaupunkeja. Maasin varrella olevia paikkakuntia ovat Ranskassa Charleville-Mézières, Belgiassa Namur ja Liège ja Alankomaissa Maastricht, Roermond, Venlo, Beesel, Maasbracht, Dilsen, Elsloo ja Meerssen.


title: Maas

text: Vuoden 1648 Westfalenin rauhaan saakka Maasjoki oli Pyhän saksalais-roomalaisen keisarikunnan länsiraja. Toisen maailmansodan aikana vuonna 1944 Maasjoen ja sen siltojen hallinnasta käytiin kaksi suurta taistelua: Operaatio Market Garden ja Ardennien taistelu.


title: Adaridi

text: Adaridi AD 3 oli venäläisen insinööri Boris Adaridin Suomessa suunnittelema ja rakennuttama puurakenteinen, yksimoottorinen ja ylätasoinen moottorilentokone.


title: Adaridi

text: Boris Adaridi tarjosi suunnittelemansa kevytrakenteisen koneen piirustuksia Ilmailuvoimille toukokuussa 1923. Ilmailuvoimien esikunta hyväksyi suunnitelman yhden kevytrakenteisen koneen rakentamisesta, ja prototyypin rakennustyöt aloitettiin syksyllä 1923 Ilmailutelakalla Santahaminassa. Kone valmistui seuraavan vuoden keväällä, ja sen ensilento lennettiin 17. huhtikuuta 1924. Ensilennon suoritti Suomen ilmailuvoimissa tuolloin palvellut ensimmäisen maailmansodan hävittäjälentäjä, saksalainen yliluutnantti E. Thuy. Thuy piti koneen lento-ominaisuuksia tyydyttävinä, mutta totesi koneen moottorin olevan liian heikkotehoinen, josta johtuen kone pyrki sakkaamaan kaarron aikana. Koneen rakennetta muutettiin Thuyn lausunnon perusteella siten, että laskutelinettä siirrettiin eteenpäin koneen painopisteen saamiseksi oikeaan kohtaan.


title: Adaridi

text: Ilman rekisteritunnusta jäänyt kone oli kokeilukäytössä Utissa kesästä 1924 alkaen Hävittäjäeskaaderilla (myöhemmin Maalentoeskaaderi) vuoteen 1931. Sen käyttö oli hyvin vähäistä, konetta ei muutosten jälkeen saatu enää ilmaan. Konetta säilytettiin lentoyritysten jälkeen käyttämättömänä ensin Utissa ja myöhemmin Vesivehmaalla, josta se siirrettiin Ilmailumuseoyhdistyksen näyttelyyn ja myöhemmin entisöitäväksi. Kone on nykyään näytteillä entisöitynä Suomen ilmailumuseossa.


title: Hugo Österman

text: Hugo Viktor Österman (5. syyskuuta 1892 Helsinki – 17. helmikuuta 1975 Helsinki) oli suomalainen jääkärikenraaliluutnantti, joka vuosina 1933–1939 toimi nimellisesti viimeisenä "sotaväen päällikkönä" (puolustusvoimain komentaja).


title: Hugo Österman

text: Hugo Östermanin vanhemmat olivat poliisivirkailija Viktor Valfrid Österman ja Elin Heikintytär. Hänet vihittiin avioliittoon 1919 Marga Emilia Mathilda von Troilin kanssa. Pariskunnalle syntyi tytär Margaretha vuonna 1921.


title: Hugo Österman

text: Österman kirjoitti ylioppilaaksi Helsingin ruotsalaisesta normaalilyseosta vuonna 1911 ja liittyi Nylands Nationiin, jonka kunniajäseneksi hänet myöhemmin valittiin. Opintojaan hän jatkoi Helsingin yliopiston filosofisen tiedekunnan historiallis-kielitieteellisessä osastossa vuosina 1911–1915. Hän kävi Ruotsin sotakorkeakoulun vuosina 1927–1928 ja teki opintomatkat Italiaan, Puolaan, Unkariin ja Latviaan vuonna 1933 sekä teki tutustumismatkan Ruotsin puolustuslaitokseen vuonna 1935 sekä Saksan ja Viron puolustuslaitoksiin vuonna 1938.


title: Hugo Österman

text: Österman liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 23. maaliskuuta 1915. Hänet sijoitettiin joukon 2. komppaniaan. Myöhemmin hänet sijoitettiin Kuninkaallisen, Preussin Jääkäripataljoona 27:n 2. komppaniaan, josta hänet siirrettiin 21. joulukuuta 1915 alkaen pataljoonan 4. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Pataljoonan rintamalta paluun jälkeen Österman suoritti Libaussa vuonna 1917 järjestetyn sotakoulun A-kurssin.


title: Hugo Österman

text: Österman astui Suomen Valkoisen Armeijan palvelukseen Saksassa 11. helmikuuta 1918 vannottuaan ensin lippuvalan ja allekirjoitettuaan palvelusitoumuksen Suomen valtiolle. Tässä tilaisuudessa hänet ylennettiin majuriksi. Suomeen (Vaasaan) hän palasi jääkäreiden pääjoukon mukana 25. helmikuuta 1918. Vaasasta hänet komennettiin Suomen sisällissotaan Kuopioon, missä hänen tehtävänään oli perustaa ja järjestää 5. jääkäripataljoona ja toimia itse sen komentajana. Hän otti osaa sisällissodan taisteluihin edellä mainitun pataljoonan komentajana Tampereella. Österman määrättiin 11. huhtikuuta 1918 juuri perustetun 5. Jääkärirykmentin komentajaksi. Hän otti osaa taisteluihin eversti Eduard Ausfeldin operaatioryhmässä muodostetun Rainer Stahelin ryhmän jalkaväkikomentajana Karjalankannaksella, johon myös hänen komentamansa 5. jääkärirykmentti kuului.


title: Hugo Österman

text: Österman määrättiin sisällissodan jälkeen 10. heinäkuuta 1918 alkaen komentajaksi Jääkäripataljoona 6:een, josta muodostettiin myöhemmin Jääkäripataljoona 3 ja Kajaanin sissipataljoona ja 5. tammikuuta 1919 alkaen Itämeren jalkaväkirykmentti 1 (myöh. Porin rykmentti). Komentajan tehtävästä hän oli komennettuna syyskuussa vuonna 1920 suojeluskuntain ylitarkastajaksi ja toimi 1. huhtikuuta – 1. lokakuuta 1923 välisen ajan Helsingin suojeluskuntapiirin päällikkönä. Hän osallistui vuoden 1924 alussa niin sanottuun "upseerikapinaan", jonka tarkoituksena oli painostaa Lauri Ingmania ottamaan hallitukseensa puolustusministeriksi Lauri Malmberg tiukkoine ehtoineen, johon vaatimukseen Ingman sitten myöntyikin presidentti Ståhlbergin periaatteellisesta vastustuksesta huolimatta. Edellä mainitun selkkauksen jälkeen hänet siirrettiin 20. kesäkuuta 1924 alkaen Sotaväen esikunnan esikuntapäällikön viransijaiseksi, jossa tehtävässä hän toimi maaliskuulle 1925. Hänet siirrettiin 29. elokuuta 1925 alkaen 3. Divisioonan komentajaksi ja nimitettiin 9. kesäkuuta 1928 alkaen jalkaväen tarkastajaksi sijoituspaikkanaan Yleisesikunta. Hän toimi myös apulaispuolustusministerinä Svinhufvudin II hallituksessa 10. heinäkuuta 1930 – 21. maaliskuuta 1931 välisenä aikana ja Uudenmaan läänin maaherran viransijainen 17. elokuuta 1932. Lopulta hänet nimitettiin 12. tammikuuta 1933 sotaväen päälliköksi.. Kyseisessä virassa hän toimi lokakuuhun 1939 saakka, jolloin nimike muuttui puolustusvoimain komentajaksi nousseen sotamarsalkka Gustaf Mannerheimin myötä.


title: Hugo Österman

text: Vuonna 1938 Österman valittiin Helsingin vuoden 1940 olympiakisojen järjestelytoimikunnan jäseneksi.


title: Hugo Österman

text: Talvisodassa Österman toimi Kannaksen armeijan komentajana 2. lokakuuta 1939 alkaen, kunnes päätti erota tehtävästään 19. helmikuuta 1940 edellisenä päivän tapahtuneen rintaman murtumisen ja näkemyserojen takia Paavo Talvelan kanssa. Hänen tilalleen Mannerheim määräsi jääkärikenraalimajuri Erik Heinrichsin. Myöhemmin talvisodan aikana Österman toimi sotakoulutuksen ylitarkastajana ja yleistarkastajana sekä ohjesääntökomitean puheenjohtajana.


title: Hugo Österman

text: Välirauhan aikana Österman jatkoi edelleen talvisodan ajoilta periytyneitä tehtäviä, joita tehtäviä hän hoiti myös jatkosodan aikana siihen saakka kunnes Mannerheim komensi hänet helmikuussa vuonna 1944 Ylipäällikön edustajaksi Saksan päämajaan (Oberkommando des Wehrmachts ja Oberkommando des Heeres). Österman toivoi Jatkosodan aikana siirtoa rintamakomentajaksi, jota toivetta marsalkka Mannerheim ei toteuttanut. Hänellä oli läheiset suhteet Saksaan ja hänellä oli aktiivinen rooli suomalaisen SS-pataljoonan (SS-vapaaehtoispataljoona Nordost) perustamisessa. Saksasta palattuaan Österman nimitettiin 20. heinäkuuta 1944 alkaen jälleen jalkaväen ylitarkastajaksi.


title: Hugo Österman

text: Sotien jälkeen Österman toimi jalkaväen tarkastajana vuosina 1944–1946. Hänelle myönnettiin ansioistaan Puolustusvoimain kultainen kunniakilpi. Hän erosi vakinaisesta palveluksesta vuonna 1946 ja työskenteli sen jälkeen Sähkötyönantajain Liiton ja Voimalaitosten Työnantajaliiton toimitusjohtajana aina vuoteen 1960 saakka, jolloin hän jäi eläkkeelle.


title: Hugo Österman

text: Österman toimi Puolustusneuvoston jäsenenä vuosina 1928–1940 ja toimi jalkaväen harjoitusohjesääntökomitean jäsenenä vuosina 1922–1923 sekä oli Puolustusministeriön asettaman ohjesääntökomitean puheenjohtajana vuosina 1930–1932. Hän toimi myös Upseeriliiton puheenjohtajana 1923–1924 ja johtokunnan jäsenenä vuosina 1924–1925 sekä oli Jääkäriliiton johtokunnan jäsenenä vuonna 1921 ja varapuheenjohtajana vuonna 1923 ja puheenjohtajana vuosina 1924–1925. Sotilaskotiliiton varapuheenjohtajana hän toimi vuosina 1930–1932 sekä toimi Valtion kivääritehtaan johtokunnan puheenjohtajana vuosina 1931–1933. Lisäksi hänelle suotiin kunniatehtävä olla Suomen armeijan edustaja Englannin kuninkaan Yrjö VI:n kruunajaisissa vuonna 1937.


title: Hugo Österman

text: Hugo Österman toimi aktiivisti myös suomalaisen urheilutoiminnan, erityisesti ampumaurheilun johtotehtävissä. Upseerien Ampumayhdistyksen puheenjohtajana hän toimi vuosina 1929–1933 ja Suomen Ampujainliiton liittohallituksen puheenjohtajana vuosina 1932–1959. Hän toimi vuonna 1937 Helsingin Malmilla järjestettyjen ammunnan MM-kisojen järjestelytoimikunnan puheenjohtajana. Hänet valittiin myös Helsingin vuoden 1940 kesäolympialaisten järjestelytoimikuntaan. Ampumaurheilun hyväksi tehdyn pitkän järjestötyön ansiosta Österman valittiin lopulta Suomen Ampujainliiton kunniapuheenjohtajaksi.


title: J-pop

text: J-pop eli Japanese pop viittaa länsimaisvaikutteiseen japanilaiseen pop-musiikkiin. Sanaa käytetään yleisesti Japanissa kuvaamaan useita eri musiikkilajeja, kuten pop, rock, dance, rap tai soul. Genreen lasketaan usein kuuluviksi J-rock, visual kei ja J-rap. Termin keksi radioasema J-Wave.


title: J-pop

text: Japanilaiset kaupat jakavat musiikkinsa tyypillisesti neljään osastoon: J-pop, enka (perinteinen balladimusiikki, vastaa iskelmämusiikkia), klassinen musiikki ja englanninkielinen/kansainvälinen musiikki. Jotkut artistit, kuten Miyuki Nakajima ja Anzen Chitai, yhdistävät musiikissaan enkaa ja J-popia.


title: J-pop

text: J-popin historia voidaan jäljittää aikaisella Shōwa-kaudella suosituksi tulleeseen jazz-musiikkiin. Jazz toi monia aikaisemmin sotilas- ja klassisessa musiikissa käytettyjä soittimia baareihin ja klubeihin. Syntyi japanilainen viihdemusiikki. Tuloksena "ongaku kissat" (音楽喫茶 – "musiikkikahvila") tulivat suosituiksi paikoiksi kuunnella elävää jazzia.


title: J-pop

text: Japanin keisarillisen armeijan painostuksesta toisen maailmansodan aikana jazz-musiikin esittäminen keskeytyi tilapäisesti. Sodan jälkeen Japania miehittämään saapuneet yhdysvaltalaiset sotilaat sekä radioasemaverkko Far East Network toivat maahan uusia musiikkityylejä. Japanilaiset muusikot esittivät nyt amerikkalaisille miehitysjoukoille boogie-woogieta, mamboa, bluesia ja kantria. Suosituiksi kappaleiksi nousivat muun muassa Shizuko Kasagin "Tokyo Boogie-Woogie" (1948), Eri Chiemin "Tennessee Waltz" (1951), Misora Hibarin "O-matsuri mambo" ja Izumi Yukimuran "Omoide no waltz". Ulkomaalaiset muusikot ja yhtyeet, kuten Jazz at the Philharmonic -kiertueet ja Louis Armstrong kävivät Japanissa esiintymässä. Vuosi 1952 julistettiin "jazz-buumin vuodeksi", mutta jazzin soittaminen vaati taitavuutta, ja monet japanilaiset amatöörimuusikot siirtyivätkin helpommin opittavaan ja soitettavaan kantriin. Tämä johti kantriin pohjautuvan musiikin suosion nopeaan kasvuun.


title: J-pop

text: Vuonna 1956 rock and roll -hulluus alkoi kantrimusiikkiryhmä Kosaka Kazuya and the Wagon Mastersin tehtyä oman versionsa Elviksen kappaleesta "Heartbreak Hotel". Rock and roll -liike saavutti huippunsa vuonna 1959 useiden japanilaisten rock and roll -yhtyeiden esityksiä sisältävän elokuvan julkaisemisen aikaan. Rock and rollin hiipuminen Yhdysvalloissa heijastui kuitenkin myös Japaniin, sillä monet yhtyeet ottivat vaikutteita erityisesti Amerikasta. Jotkut esiintyjät yrittivät yhdistää rock and rollia perinteiseen japanilaiseen populaarimusiikkiin. Yksi ainoista tässä onnistuneista muusikoista oli Kyū Sakamoto kappaleellaan "Ue o muite arukō" ("Katsotaan ylös ja kävellään"), joka tunnetaan muualla maailmassa paremmin nimellä "Sukiyaki". Jotkut taas päättivät soittaa suosittuja amerikkalaisia kappaleita japaniksi käännetyillä sanoilla, mikä johti "cover popin" syntyyn. Tämän genren suosio kuitenkin hiipui, kun radio ja televisio antoivat jokaiselle mahdollisuuden kuunnella ja katsoa alkuperäisiä muusikoita. Karaoke-konsepti ja sen suuri suosio juontavat suureksi osaksi juurensa cover pop -ilmiöstä.


title: J-pop

text: 1970-luvun alkupuolelta 1980-luvun puoliväliin mennessä huomio siirtyi yksinkertaisista kitaralla säestetyistä kappaleista monimutkaisempiin sovituksiin, jotka tunnetaan "uutena musiikkina". Sosiaalisten viestien sijaan laulut keskittyivät nyt rakkauteen ja muihin henkilökohtaisiin tapahtumiin. Kaksi tunnettua uuden musiikin artistia ovat Takuro Yoshida ja Yosui Inoue.


title: J-pop

text: 1980-luvulla termiä "city pop" alettiin käyttää suurkaupunkiteemojen ympärillä pyörivästä pop-musiikista. Erityisesti Tokio toimi inspiraation lähteenä genrelle. Rajanveto city popin ja uuden musiikin välille on vaikeaa, ja monet kappeleet kuuluvatkin molempiin kategorioihin. Termistä "wasei pop" ("Japanissa syntynyt pop") tuli nopeasti sekä city popin että uuden musiikin käsittävä ilmaus. 1990-luvun puoliväliin mennessä taas "J-popista" tuli yleinen termi kuvaamaan suosituimpia kappaleita. Rokkarit, kuten vuosikymmeniä suosittuna pysytellyt laulaja Eikichi Yazawa, kuuluivat löyhästi tähän kategoriaan valtavirtaa noudattelevampien naispuolisten pop-idolien, kuten "tanssikuningattarien" Yōko Oginomen ja hänen seuraajansa laulaja-lauluntekijä Chisato Moritakan, mukana. Hikaru Genji, vaikutusvaltainen rullaluisteleva poikabändi tuli myös suosituksi tähän aikaan, ja jotkut sen jäsenistä tulivat itsenäisestikin tunnetuiksi.


title: J-pop

text: Vuonna 1980 Eikichi Yazawa, tavoitellen maailmanlaajuista menestystä, allekirjoitti sopimuksen Warner Pioneer -levy-yhtiön kanssa ja muutti Yhdysvaltain länsirannikolle. Hän teki albumit "Yazawa", "It's Just Rock n' Roll" ja "Flash in Japan", jotka kaikki julkaistiin maailmanlaajuisesti mutta jotka eivät olleet taloudellisesti kovin menestyksekkäitä. Mega-idoli Seiko Matsuda, joka pysyi erityisen suosittuna läpi 1980-luvun, saavutti hieman parempaa menestystä englanninkielisillä kappaleilla vuonna 1991 ilmestyneellä "Eternal" -albumillaan. Hän tuli Yhdysvaltain iltapäivälehtien otsikoihin suhteellaan New Kids on the Block -yhtyeen Donnie Wahlbergiin. Seikolla oli aikaisemmin hallussaan ennätys suurimmasta naisartistin Japanissa saavuttamasta määrästä peräkkäisiä listan kärkisijoituksia, mutta tämän ennätyksen rikkoi myöhemmin Ayumi Hamasaki.


title: J-pop

text: 1980-luvun lopulla suosioon nousi yksi Japanin kaikkien aikojen suosituimmista rock-yhtyeistä, Chage & Aska. Yhtye oli massiivisen suosittu laulaja-lauluntekijä-duo, joka koostui Chagesta (Shūji Shibata) ja Ryō Askasta (Shigeaki Miyazaki). He julkaisivat sarjan peräkkäisiä superhittejä 1980- ja 1990-luvuilla ja nousivat Aasian suosituimmaksi rockyhtyeeksi. Heidän kiertueensa "Asian Tour II / Mission Impossible" oli kaikkien aikojen suurin japanilaisen yhtyeen konserttikiertue – liput kaikkiin 61 konserttiin Japanissa, Hong Kongissa, Singaporessa ja Taiwanilla myytiin loppuun ensimmäisen päivän aikana. Askaa pidetään nykyään laajalti yhtenä Japanin suurimmista lauluntekijöistä. Japanilaisen tanssipopin nousun myötä 1990-luvun keski- ja loppupuolella Namie Amuron ja Tetsuya Komuron kaltaisten artistien johdolla Chage & Askan tyypisten rockyhtyeiden suosio on hiipunut.


title: J-pop

text: Poikabändi SMAP löi läpi 1990-luvulla yhdistelmällä television "talent"-ohjelmia ja singlejä. Yhdestä bändin laulajasta, Takuya Kimurasta, tuli myöhemmin suosittu yleisesti "Kimutakuna" tunnettu näyttelijä. 1990-luvun loppuun mennessä suosioon nousi tyttöbändi Morning Musume sarjalla julkaisuja, joista tuli myyntihittejä jo ennen julkaisemistaan. Naisryhmät kuten Morning Musume ja SPEED myivät teknopopillaan miljoonia levyjä. 1980-luvun tyttöbändi Onyanko Clubin osoittamaan tyyliin Morning Musume jakautui useiksi alaryhmittymiksi, joiden jäsenet ovat olleet suosittuja tähän päivään saakka.


title: J-pop

text:
R&B:stä tuli Japanissa suosittua 1990-luvun lopussa nuoren laulaja-lauluntekijä Hikaru Utadan debytoitua singlellään "Automatic/time will tell". Hänen ensimmäinen albuminsa, "First Love", myi noin 9 500 000 kappaletta, mikä teki siitä kaikkien aikojen parhaiten myyneen japanilaisen albumin ja maan parhaiten myyneen esikoislevyn. Hikarun myydessä miljoonia R&B:llään pop-musiikki säilyi suosittuna naispuolisten sooloartistien, kuten japanin parhaiten myyvän naisartistin Ayumi Hamasakin, BoAn sekä Mai Kurakin ja Ami Suzukin johdolla.
2000-luvun alussa R&B- ja hip hop -vaikutteet ovat enenevässä määrin lyöneet läpi japanilaisessa musiikissa. Monessa tapauksessa kappaleiden sanoitukset ovat muuttuneet aiempaa uskaliaimmiksi, ja yksinkertaisilla aiheilla aloittaneet artistit ovat sisällyttäneet musiikkiinsa rohkeampia ja provokatiivisempia teemoja. J-hiphop ja -rockyhtyeet kuten ORANGE RANGE sekä Ketsumeishi ovat Oricon-listojen huipulla joidenkin vanhempien pop/rockyhtyeiden kuten Mr.Childrenin, B'zin ja Southern All Starsin kanssa. Nykyisiä listoja hallitsevat pääasiassa miesartistit kuten Ken Hirai naisten esittämän popin suosion hiivuttua 1990-luvulta, mutta laulajat kuten Kumi Kōda, BoA, Ayumi Hamasaki, Ai Ōtsuka, Mika Nakashima sekä Utada Hikaru pääsevät vielä suurimmalla osalla julkaisujaan listojen huipulle. J-popilla on myös kasvava indie-skene, jota edustaa muun muassa pop/R&B -laulaja Koiko.


title: J-pop

text: J-pop on keskeinen osa japanilaista populaarikulttuuria. Sitä käytetään kaikkialla: animessa, kaupoissa, mainoksissa, elokuvissa, radio-ohjelmissa, televisio-ohjelmissa ja videopeleissä. Jotkut TV-ohjelmat käyttävät J-pop-kappaleita alku- ja lopputekstiensä taustamusiikkina. Animessa ja muissa televisio-ohjelmissa, erityisesti japanilaisissa TV-draamoissa, alku- ja loppulauluja saatetaan vaihtaa jopa neljä kertaa vuodessa. Koska suurimmalla osalla ohjelmista on sekä alku- että lopetuskappaleet, yhdellä show’lla voi yhden esityskauden aikana olla kahdeksan eri tunnusmusiikkia.


title: J-pop

text: Pelkästä julkaistujen kappeleiden valtavasta määrästä johtuen J-popin kasvot muuttuvat jatkuvasti. Monet artistit julkaisevat vain yhden albumin ja muutaman singlen vaipuakseen pian unohduksiin. Huipulla pysytteleminen pidempään on erittäin vaikeaa, ja vuosikymmenen ajan suosionsa säilyttäneitä artisteja pidetään erinomaisen suosittuina. Yli 15 vuotta pinnalla pysyneet yhtyeet kuten Dreams Come True, Chage & Aska, B'z, Southern All Stars, the pillows, SPITZ ja TUBE sekä sooloartistit kuten NOKKO, Seiko Matsuda, Chisato Moritaka ja Eikichi Yazawa ovat valtavia menestystarinoita.


title: J-pop

text: Viime aikoina J-pop on tullut muunkin maailman tietoisuuteen paitsi yleisen japanilaisen kulttuurin suosion, myös videopelien kautta.


title: Postumus

text: Marcus Cassianius Latinius Postumus (k. kevät 269) oli niin sanotun Gallian keisarikunnan ensimmäinen keisari. Hän hallitsi vuosina 260–269. Piirtokirjoituksista on pystytty selvittämään hänen täydellinen nimensä keisarina ollessaan arvonimineen kaikkineen: Imperator Caesar Marcus Cassianius Latinius Postumus pius felix invictus Augustus, pontifex maximus, Germanicus maximus, tribuniciae potestate … consul, pater patriae, proconsul. ().


title: Postumus

text: Postumuksen elämästä ennen vuotta 260 ei tiedetä juuri mitään. Hän oli kotoisin vaatimattomista oloista ja saattoi olla syntyperältään galli, mahdollisesti bataavi. Kun keisari Gallienuksen isä ja kanssahallitsija Valerianus joutui persialaisten vangiksi kesällä 260, Postumus oli joko Germania Inferiorin tai Germania Superiorin maaherra ("praeses").


title: Postumus

text: Kesällä 260 Rooman keisari Valerianus joutui persialaisten vangiksi idässä. Eri puolilla valtakuntaa syntyi tällöin kapinoita, ja samaan aikaan germaanit uhkasivat Rooman pohjoisrajaa. Valerianuksen poika ja kanssahallitsija Gallienus jätti poikansa Saloninuksen yhdessä pretoriaaniprefekti Silvanuksen kanssa Colonia Agrippinaan Germania Inferioriin. Maaherra Postumus puolestaan oli vastuussa Reinin rajan puolustamisesta frankkeja ja muita germaaneja vastaan. Gallienus joutui itse lähtemään Tonavalle ja Pohjois-Italiaan taistelemaan vallananastajia ja germaaneja vastaan.


title: Postumus

text: Postumus onnistui kukistamaan frankit taistelussa lähellä nykyistä Empeliä. Hän aikoi jakaa sotasaaliin sotilailleen, mutta Silvanus ja Saloninus vaativat Postumusta luovuttamaan sotasaaliin. Tällöin Postumuksen sotilaat närkästyivät ja julistivat Postumuksen keisariksi. Tämä marssi armeijoineen Colonia Agrippinaan piirittäen kaupungin. Silvanus ja Saloninus yrittivät turhaan saada kaupungin asukkaiden tuen puolelleen. Muutaman viikon piirityksen jälkeen kaupunkilaiset päättivät ottaa asian omiin käsiinsä: he murhasivat Silvanuksen ja Saloninuksen ja avasivat porttinsa Postumuksen joukoille. Gallienus, joka oli tuolloin toisaalla, ei pystynyt tekemään mitään piirittäjien hyväksi.


title: Postumus

text: Postumus otti pääkaupungikseen Augusta Treverorumin ja perusti sinne oman pretoriaanikaartin, senaatin, konsulit ja muut hallintoelimet. Hän oli myös konsulina vuosina 260, 261, 262, 266/267 ja 269.


title: Postumus

text: Aivan aluksi Postumus tunnustettiin Ylä- ja Ala-Germanian, Gallian ja Raetian provinsseissa. Vuonna 261 myös Britannian ja Hispanian provinssit siirtyivät Postumuksen puolelle. Seuraavat vuodet hän taisteli germaaneja vastaan, jotka tekivät toistuvasti ryöstöretkiä ja hyökkäyksiä Reinin yli Germaniaan. Postumus onnistuikin hyvin, ja hän otti arvonimen "Germanicus Maximus" ennen 10. joulukuuta 261. Postumuksen toimet pelastivat roomalaisen Germanian ja Gallian kaupungit tuholta. Toisin kuin muut vallananastajat, Postumus ei yrittänyt saada muuta valtakuntaa hallintaansa. Ei ole myöskään todisteita, että hänen tavoitteenaan olisi ollut luoda oma Rooman valtakunnasta erillinen keisarikunta. Hän ja hänen seuraajansa pitivät aina itseään Rooman valtakunnan keisarien laillisina seuraajina, ja Postumus ottikin itselleen tavalliset Rooman keisarien arvonimet kuten "pontifex maximus" ja "pater patriae".


title: Postumus

text: Vuonna 265 Gallienus hyökkäsi Postumuksen joukkoja vastaan Galliassa. Eräässä taistelussa Gallienuksen joukot melkein löivät Postumuksen armeijan, mutta Gallienuksen ratsuväen komentaja Aureolus päästi vihollisen pakoon, joko vahingossa tai tarkoituksella. Aureolus armahdettiin, ja Gallienus yritti pian uudestaan. Hän kuitenkin haavoittui vakavasti eräässä piirityksessä ja joutui keskeyttämään sotaretken. Tämän jälkeen Gallienus ei enää yrittänyt hyökkäystä Postumusta vastaan.


title: Postumus

text: Vuonna 268 Aureolus kapinoi Gallienusta vastaan ja osoitti tukensa Postumukselle. Tämä ei kuitenkaan ollut kiinnostunut asiasta, ja Aureolus joukkoineen ajettiin pian Mediolanumiin, joka piiritettiin. Pian Roomassa tapahtui taas verinen vallankaappaus, kun Gallienus murhattiin ja Marcus Aurelius Claudius otti vallan. Postumuksen sotilaiden keskuudessa keisarin päätös sai aikaan tyytymättömyyttä. Ennen vuotta 268 Postumuksen lyöttämät kolikot olivat pääasiassa hyvälaatuisia, mutta Aureoluksen kapinan aikana metallipitoisuus laski, mikä viittaisi siihen, että Postumus joutui lepyttelemään sotilaitaan rahalahjoituksilla.


title: Postumus

text: Tammikuun alussa 269 Postumus oli viidennen kerran konsulina. Hän sai kuitenkin pian kuulla Ulpius Cornelius Laelianuksen nousseen kapinaan Mogontiacumissa, Germania Superiorin provinssissa. Hän oli ehkä Legio XXII Primigenian legaatti tai provinssin maaherra. Kapinan syyksi on arveltu armeijan kasvavaa tyytymättömyyttä Postumusta kohtaan, joka oli muun muassa sotilaiden kehotuksesta kieltäytynyt marssimasta Roomaan. Postumus valtasi pian Mogontiacumin ja Laelianus sai surmansa. Hän kuitenkin kielsi sotilaitaan ryöstämästä kaupunkia, jolloin he suuttuivat ja murhasivat komentajansa. Tämän jälkeen eräs Marcus Aurelius Marius huudettiin keisariksi.


title: Ipecac

text: Ipeca-siirappi (Ipecac) on myrkytystilanteissa käytettävä oksennuslääke. Se vaikuttaa sekä paikallisesti vatsan limakalvoon että keskushermoston kautta aivojen oksennuskeskukseen. Heti juomisen jälkeen seuraa kontrolloimaton muutaman oksennuksen mittainen sarja. Myös bulimikot ovat käyttäneet ipeca-siirappia laihdutuskeinona. Syömishäiriöstä kärsineen laulaja Karen Carpenterin varhainen kuolema on yhdistetty ipeca-siirapin käyttöön.


title: Ipecac

text:
Nykyään turvallisemmat vaihtoehdot ovat paljolti syrjäyttäneet ipecan, eikä sen käyttöä enää suositella. Sen antaminen voi päinvastoin hidastaa muiden, tehokkaampien ja spesifimpien hoitojen antamista myrkytyspotilaalle. Lisäksi ipeca voi aiheuttaa neurologisia oireita kuten uneliaisuutta, jotka saatetaan sekoittaa itse myrkytyksen aiheuttamiin oireisiin.
Ipecacia ei ole enää saatavilla Suomen apteekeista.


title: Merimiina

text: Merimiina on miina, joka on tarkoitettu laivojen ja sukellusveneiden tuhoamiseen. Merimiina on paikalleen sijoitettu tai ajelehtiva asejärjestelmä, joka odottaa laivan tai sukellusveneen saapumista läheisyyteensä, mikä laukaisee räjähdepanoksen.


title: Merimiina

text: Merimiinoja voidaan laskea mereen lentokoneista, helikoptereista, sukellusveneistä, miinalaivoista tai -veneistä. Myös useimmat muut sota-alukset voivat kantaa vaihtoehtoisina aseina merimiinoja. Sota-aikoina on miinoitukseen käytetty myös siviilialuksia.


title: Merimiina

text: Miinoituksen kohteena oleva laivasto pyrkii poistamaan miinauhan raivaamalla miinoitteita miinanraivaaja-aluksillaan, mitä taas vaikeuttaa miinoittajan mahdollisesti laskemat raivausesteet.


title: Merimiina

text: Merimiina on niin sanottu kynnysase, eli ne luovat pelotteen hyökkäävälle osapuolelle ja nostavat päätöksentekokynnystä hyökätä meritse merimiinoja käyttävään maahan, kuten kaikki muutkin aseet.


title: Merimiina

text: Kosketusmiina on perinteinen merimiinatyyppi. Miina ankkuroidaan merenpohjaan siten, että itse miina jää tiheydeltään vettä kevyempänä kellumaan näkymättömiin jonkin verran vedenpinnan alapuolelle. Tyypillisimmin kuulan muotoinen miina on varustettu tuntosarvilla, joissa on kosketussytytin. Miinan noin sadan kilon räjähdysainepanos räjähtää aluksen koskettaessa miinan tuntosarvea. Kosketusmiinoista rakennetaan tyypillisesti suuria sadoista miinoista koostuvia miinoitteita.


title: Merimiina

text: Toisin kuin perinteinen kosketusmiina, herätemiina ei tarvitse aluksen kosketusta räjähtääkseen. Herätemiina voi olla vaijerin varassa kelluva tai pohjaan laskettava. Pohjamiina lasketaan merenpohjaan, jossa se odottaa aluksen saapuvan yläpuolelleen. Miina räjähtää aluksen antaman herätteen vuoksi. Heräte voi olla esimerkiksi veden paineen tai magneettisuuden muutos. Nykyään sota-aluksista pyritään tekemään alumiini- ja komposiittirakenteilla sellaisia, etteivät ne aiheuttaisi magneettiherätettä.


title: Merimiina

text: Toisen maailmansodan aikana kehitettiin myös kone- ja potkuriäänien perusteella toimiva herätemiinatyyppi, joka muodosti oman ongelmansa sodan jälkeisessä raivausoperaatiossa.


title: Merimiina

text: Merenpohjassa räjähtävä herätemiina on varustettu huomattavasti suuremmalla räjähdyspanoksella kuin aluksen rungon vieressä räjähtävä kosketusmiina. Herätemiina on 500–1 000 kilon räjähdyspanos, joka saa vedessä aikaan voimakkaan räjähdyspaineen, mikä rikkoo aluksen rakenteita vaurioittaen myös aluksen kone- ja asejärjestelmiä. Miina voidaan asettaa myös siten, että se antaa useiden alusten kulkea ylitseen ja räjähtää vasta esimerkiksi viidennen aluksen saapuessa. Tämä vaikeuttaa miinoitteen raivausta.


title: Merimiina

text: Lonnan saarella Helsingin Kruunuvuorenselällä on säilynyt alkuperäinen magneettimiinojen torjuntaan liittyvä demagnetointiasema generaattoreineen ja laitteineen.


title: Merimiina

text: Ajomiina on merimiina joka päästetään ajelehtimaan vapaasti vesialueelle. Kansainväliset sopimukset kuitenkin kieltävät yli 24 tuntia ajelehtivat miinat. Useimmiten ajomiina-nimitystä kuitenkin käytettiin miinasta, joka raivauksen yhteydessä tai muuten oli jäänyt ajelehtimaan merelle. Viisikymmenluvulla tällaisia tavattiin usein.


title: Merimiina

text: Tähysmiina on vanhin miinatyyppi; niitä laskettiin jo Krimin sodan aikana. Tätä miinatyyppiä käytettiin lähinnä omien tukikohtien suojana. Se poikkesi muista siten, että miinoissa ei ollut itsenäisesti toimivaa sytytintä vaan ne räjäytettiin kauko-ohjauksella maista käsin.


title: Merimiina

text: Eräs tunnetuimpia tällaisia miinasulkuja oli Norjassa, Oslonvuonossa olevan Kaholmenin linnakkeen suojaksi suunniteltu sulku; miinat oli jo hankittu ja kauko-ohjausasema rakennettu, mutta budjettipulan vuoksi miinojen ohjauskaapelit oli suunniteltu hankittavan syksyllä 1940 jolloin miinatkin olisi asennettu. Saksalaisten hyökkäys tulikin jo alkuvuodesta 1940, ja sulku jäi pysyvästi rakentamatta.


title: Merimiina

text: Turkuun on pystytetty miinanraivaustyössä kaatuneiden muistomerkiksi alustalle asennettu tähysmiinan kuori; sen paljasti jalkaväenkenraali Adolf Ehrnrooth.


title: Merimiina

text: Turun Pansiossa toimii miinoihin keskittynyt museo Miinamuseo (per. 1995).


title: Ruotsin valtionpankki

text: Sveriges Riksbank () on Ruotsin keskuspankki. Vuonna 1668 perustettua pankkia pidetään maailman vanhimpana keskuspankkina.


title: Ruotsin valtionpankki

text: Riksbankin edeltäjä oli vuonna 1656 perustettu "Stockholms Banco", joka tunnetaan myös perustajansa Johan Palmstruchin mukaan "Palmstruchin pankkina". Vaikka Stockholms Banco oli yksityisesti omistettu, Ruotsin kuningas valitsi pankin johdon ja antoi pankille toimiluvan, joka sisälsi määräyksiä siitä, kuinka pankin tuli toimia.


title: Ruotsin valtionpankki

text: Stockholms Bancolla oli oikeus laskea setelirahaa liikenteeseen. Pankki ajautui kuitenkin konkurssiin, koska se oli laskenut liikaa rahaa kiertoon ilman riittäviä vakuuksia. Palmstruchin oikeus harjoittaa pankkitoimea siirrettiin "Riksens Ständers Bankille" 17. syyskuuta 1668. Näin syntynyt uusi pankki toimi Ruotsin silloisen parlamentin alaisuudessa, jotta vältyttäisiin kuninkaan liian suuresta vaikutuksesta pankin toimintaan. Pankin nimi muutettiin nykyiseen muotoonsa vuonna 1866 Ruotsin valtiopäiväuudistuksen yhteydessä.


title: Ruotsin valtionpankki

text: Stockholms Bancon konkurssiin johtaneiden syiden takia Riksbank ei saanut toimintansa alussa laskea setelirahaa liikenteeseen. Uusi pankki sai oikeuden laskea setelirahaa liikenteeseen vasta vuonna 1701. Koska väärennetty raha aiheutti vakavia ongelmia 1800-luvun puolivälissä, Riksbank aloitti oman setelipaperinsa valmistamisensa tätä tarkoitusta varten rakennetussa paperitehtaassa Tumbassa, Tukholman lähistöllä.


title: Ruotsin valtionpankki

text: Muutamia vuosia myöhemmin perustettiin Ruotsin ensimmäiset liikepankit. Myös näillä pankeilla oli oikeus laskea setelirahaa liikenteeseen, mutta näiden pankkien piti tehdä liikkeellelaskemiensa setelien arvoa vastaava vakuustalletus Riksbankiin.


title: Ruotsin valtionpankki

text: Riksbankin asema varsinaisena keskuspankkina muodostui vuonna 1897 voimaan tulleen lain myötä. Uudessa laissa Riksbankille annettiin ainoana ruotsalaisena pankkina oikeus laskea rahaa liikenteeseen. Rahan liikkeellelaskun monopoli on välttämätön ehto rahapolitiikan toteuttamiselle ja valuutan ulkoisen arvon puolustamiselle, joita pidetään yksinä modernien keskuspankkien tärkeimmistä tehtävistä.


title: Ruotsin valtionpankki

text: Kolmisataavuotisen historiansa kunniaksi Riksbank perusti Alfred Nobelin nimeä kantavan palkinnon erityisen ansiokkaasta taloustieteellisestä tutkimuksesta vuonna 1968. Palkinto jaetaan vuosittain 10. joulukuuta samassa tilaisuudessa muiden Nobel-palkintojen kanssa.


title: Themistios

text: Themistios (317 – n. 387) oli kreikkalainen valtiomies, reetori ja filosofi. Hän syntyi Paflagoniassa ja opetti Konstantinopolissa, jossa hän pysyi suurimman osan elämäänsä lukuun ottamatta lyhyttä vierailua Roomassa.


title: Themistios

text: Vaikka Themistios oli pakana, hänet valittiin Constantius II:n senaattiin vuonna 355. Hän toimi Konstantinopolin prefektinä vuonna 384 Theodosius I:n nimittämänä. Hänen tulkintansa Aristoteleen teoksista "Toinen analytiikka", "Fysiikka" ja "Sielusta" ovat arvokkaita, mutta hänen puheensa, joissa hän ylistää aikansa keisareita ja vertaa heitä Platonin ihannefilosofiin ja jopa ihannefilosofin ideaan, ovat nöyristeleviä ja vailla suurta arvoa.


title: Themistios

text: Themistios kirjoitti omat tulkintansa myös Aristoteleen teoksesta "Taivaasta" sekä "Metafysiikan" ensimmäisestä kirjasta, mutta ne ovat säilyneet ainoastaan hepreankielisinä versioina.


title: Themistios

text: Filosofiassa Themistios oli eklektikko, eli hän yhdisteli erilaisia aikaisempia filosofioita. Hän katsoi, että Platon ja Aristoteles olivat samaa mieltä kaikissa oleellisissa asioissa, että Jumala on antanut ihmisille vapauden valita sellaisen palvonnan muodon, joka heitä itseään miellyttää, ja että kristinusko ja hellenismi ovat lähinnä yhden ja saman universaalin uskonnon kaksi eri muotoa.


title: Kuolinsoitto

text: Kuolinsoitto tarkoittaa kirkonkellojen soittoa seurakuntalaisen kuoltua tai hänen hautajaistensa yhteydessä. Sitä kutsutaan myös "kuolinkelloiksi", aiemmin myös "ruumiskelloiksi", "ruumiinkelloiksi" tai "sielunkelloiksi".


title: Kuolinsoitto

text: Eri tilanteissa kirkon kelloja soitetaan eri tavoin ja eri kelloilla. Kuolemaan liittyvät kellonsoitot vaihtelevat seurakunnittain. Tavallisimpia kuolinsoittoja ovat:Eräs huomattavimpia kuolinsoittoja nyky-Suomessa oli presidentti Kekkosen hautajaisten yhteydessä 7. syyskuuta 1986 tapahtunut kaikkien Helsingin kirkkojen yhtaikainen kuolinsoitto, joka toteutettiin silloin, kun hautaussaatto kulki Helsingin halki Tuomiokirkolta Hietaniemeen. Soitolla korvattiin presidentin hautajaisiin normaalisti kuuluvat kunnialaukaukset, koska haluttiin korostaa sitä, että presidentti Kekkonen oli ollut erityisesti rauhanpoliitikko.


title: Kuolinsoitto

text: Perinne toistui yllättäen presidentti Koiviston hautajaisissa vuonna 2017.


title: Kuolinsoitto

text: Kellojen käyttö uskonnollisissa menoissa on vanha, monien uskontojen käyttämä tapa. Katolisessa Euroopassa varsinaiset kirkonkellot tulivat yleiseen käyttöön 500-luvulta alkaen. Ortodokseilla niiden käyttöönotto ajoittuu 800-luvun lopulle. Ruotsista on varhaisin tieto kelloista 800-luvulta. Ilmeisesti 1100-luvulta lähtien kaikissa Ruotsin kirkoissa on ollut kello. Maakuntalakien mukaan 1200-luvun alkupuolella kellolla ilmoitettiin syntymästä ja kuolemasta.


title: Kuolinsoitto

text: Ruotsin kuolinsoitoista vanhin lienee vainajaa kirkolle tuotaessa soitettu hautaussoitto. Välittömästi kuoleman jälkeen soitettiin sielunsoitto, josta kiireen vuoksi huolehtivat usein omaiset. Myöhään illalla tai yöllä kuolleille soitettiin seuraavana aamuna.


title: Kuolinsoitto

text: Vainajan muistoksi ("muistosoitto, jälkimuistosoitot") voitiin soittaa myös viikon "(viikkosoitto)", kuukauden "(kuukausisoitto)" ja vuoden kuluttua kuolemasta. Kaikille vainajille soitettiin katolisessa kirkossa marraskuun toisena päivänä, vainajien päivänä, usein vielä sen aattona ja edeltävänä yönäkin.


title: Kuolinsoitto

text: Kirkoissa oli myös pieniä käsikelloja, joita käytettiin myös kauempana kirkolta. Kansanuskomuksen mukaan nämä kellot hautaussaatossa torjuivat pahoja henkiä.


title: Kuolinsoitto

text: Suomessa kuolinsoitto lienee soitettu samalla tavoin. Ainakin 1500-luvulla soitettiin kelloja, kun vainajaa siirrettiin kirkkoon ja kirkosta haudalle. Myös vainajan muistoksi soitettiin.


title: Kuolinsoitto

text: Uskonpuhdistus 1500-luvulla ei muuttanut kellonsoittoa, vaan vaikutti soiton teologiseen tulkintaan. Sanomakellot oli vain tiedonanto kuolemasta, ei enää kutsu esirukoukseen vainajan puolesta.


title: Kuolinsoitto

text: Jälkimuistosoitot poistettiin vuoden 1571 kirkkojärjestyksessä, mutta Ruotsissa aloitettiin eurooppalaiseen tapaan kuolinsoitot kuninkaille, niin sanotut "kuningassoitot". Nämä soitot olivat laajennettuja sanomakelloja, joille oli tyypillistä soiton laajeneminen vuosisadan loppua kohti.


title: Kuolinsoitto

text: Kustaa Vaasan toisen puolison, kuningatar Margareeta Leijonhufvudin kuolema vuonna 1551 ilmoitettiin kellonsoitolla valtakunnan kaikissa kirkoissa. Kelloja soitettiin keskipäivästä iltaan vuonna 1560 Kustaa Vaasan kuoleman johdosta. Lisäksi soitettiin kahdeksan päivää ennen ja jälkeen hautajaisia. Eerik XIV:n kuoleman johdosta soitettiin kahdeksan päivää vuonna 1577. Juhana III:n puolisolle Katariina Jagellonicalle soitettiin 30 päivää vuonna 1583. Kun Kaarle IX:n toinen puoliso, leskikuningatar Kristiina Holstein-Gottoppilainen vuonna 1625 kuoli, soitettiin Helsinginkin kirkon kelloja kaksi tuntia päivässä kuukauden ajan.


title: Kuolinsoitto

text: Kuningassoitto aloitettiin 1600-luvulla heti käskykirjeen saavuttua ja sitä jatkettiin niin kauan kuin vainaja oli hautaamatta. Vuosisadan alkupuolella soitettiin tunti aamupäivällä ja tunti iltapäivällä, vuoden 1655 jälkeen soitto alkoi kello 12 ja kesti vain yhden tunnin.


title: Kuolinsoitto

text: Soiton aloitti lukkari tai hänen alaisenaan ollut kellonsoittaja. Hän huolehti soitosta niin kauan kuin pitäjäläisille tai kaupunkilaisille ehdittiin tehdä soittojärjestys. Kuningassoitto ei kuulunut kellonsoittajan vakinaisiin velvollisuuksiin. Pitäjäläiset voivat myös maksaa soittajalle eri korvauksen säästyäkseen itse kellojen soitosta.


title: Kuolinsoitto

text: Paitsi että kuningassoitto rasitti soittajia, se rasitti myös kirkonkelloja. Euran kirkonkello halkesi vuonna 1645, kun sillä soitettiin Kustaa II Adolfin sielunsoittoa. Samoin kävi Akaassa Kaarle IX:n soitossa vuonna 1611.


title: Kuolinsoitto

text: Kuningassoitto oli usein melkoinen työ, koska kuninkaan kuoleman ja hautaamisen välinen aika saattoi olla pitkä. Kuningas Kaarle IX:lle soitettiin 136 päivää vuonna 1611. Kustaa II Adolfille 365 päivää ja Kaarle X Kustaalle 158 päivää vuonna 1660. Kaarle XI:n puolisolle Ulriika Eleonoora vanhemmalle soitettiin vuonna 1693 124 päivää.


title: Kuolinsoitto

text: Aatelistokin alkoi vaatia itselleen tavallista kansaa enemmän kuolinsoittoa. Suomen ensimmäinen aatelissoitto lienee ollut vuonna 1598, kun Klaus Flemingille soitettiin Turussa seitsemänä päivänä. Aatelissoiton yksi soitto kesti yleensä puoli tuntia, mutta se voi kestää vain yhden neljännestunnin tai koko tunnin.


title: Kuolinsoitto

text: Vuonna 1616 sotamarsalkka Evert Kaarlenpoika Hornille soitettiin viisi soittoa. Ruotsissa soitettiin vuonna 1602 drotsi Niilo Gyllenstiernalle hänen läänityksensä kaikissa kirkoissa. Vuonna 1642 valtakunnan drotsi ansaitsi 15 soittoa, valtaneuvokselle 7 oli sopiva soittojen määrä.


title: Kuolinsoitto

text: Piispansoitot alkoivat pian aatelisoittojen jälkeen. Piispalle soitettiin kaikissa hiippakunnan kirkoissa tavallisesti 3–4 päivänä. Turussa soitettiin vuonna 1625 piispa Ericus Erici Sorolaiselle 11 soittoa ja vuonna 1631 hänen leskelleen 14 soittoa. Koska piispansoittoja vastustettiin, ne kiellettiin kokonaan vuonna 1709.


title: Kuolinsoitto

text: Myös papille soitettiin Suomessa erikoissoittoja. Ensimmäisen kerran näin tapahtui vuonna 1616 viiden soiton verran. "Papinsoitoista" ei vain juuri ole tietoja, sillä ne olivat ilmaisia eikä niitä siksi merkitty tilikirjoihin.


title: Kuolinsoitto

text: Myös Suomen porvareille ja varakkaille talollisille soitettiin tavallista kansaa enemmän, yleensä maksukyvyn mukaan.


title: Kuolinsoitto

text: Hautaamisesta perittiin kiinteänä maksuna kirkon työntekijöille rahaa tai tuotteita, kuten esimerkiksi lehmä tai härkä. Hautapaikka maksoi kirkkoon haudattaessa sitä enemmän mitä lähempänä alttaria se oli. Myös kirkonkellojen soitto maksoi. Turun tuomiokirkon maksuasetukset 1500-luvulta sisältävät erilaisille soitoille tarkan hinnan.


title: Kuolinsoitto

text: Kallein oli kolme soittoa suurilla kelloilla. Myös yksi suurten kellojen soitto, soitto Pyhän Neitsyen kelloilla ja soitto sunnuntaikelloilla oli hinnoiteltu. Sen sijaan soitto pienillä kelloilla oli ilmainen ja siksi hyvin yleinen. Jos hautaus suoritettiin ilmaiseksi, kuten erään ruttoon kuolleen naisen hautauksesta tiedetään, ei tällöin soitettu edes pieniä kelloja.


title: Kuolinsoitto

text: Viipurin tuomiokirkon vuoden 1651 maksusäännön mukaan tavalliselle vainajalle soitetaan kolme soittoa: sielunsoitto, hautaussoitto ja kiitoskellot saarnan jälkeen. Aatelisille soitettiin niin monta soittoa kuin omaiset halusivat maksaa. Yhden soiton pituus oli tavallisesti noin puoli tuntia.


title: Kuolinsoitto

text: Maksuja kiertääkseen omaiset saattoivat joskus soittaa kuolemasta ilmoittavat sanomakellot kertomatta asiasta ennalta kirkon henkilökunnalle. Soiton maksullisuuden vuoksi moni varmaan matkasi hautaan ilman kellojen ääntä, vaikka kirkkolain henki oli se, että kaikille pitäisi soittaa. Tosin myös joissakin seurakunnissa sai kolme puolen tunnin soittoa ilmaiseksi yhteisin varoin hankitulla kirkonkellolla.


title: Vauhtia ja vedenneitoja

text: Vauhtia ja vedenneitoja ("Clambake") on United Artists -yhtiön tuottama yhdysvaltalainen komediaelokuva, jonka pääosissa ovat Elvis Presley ja Shelley Fabares. Arthur H. Nadelin ohjaaman elokuvan tuottajina toimivat Arthur Gardner, Arnold Laven ja Jules Levy.


title: Vauhtia ja vedenneitoja

text: Elokuvan ensi-ilta oli 12. joulukuuta 1967.


title: NBC Universal

text: NBCUniversal Media, LLC on kansainvälinen media- ja viihdealan yhtiö, joka toimii niin televisio- kuin elokuva-alallakin. Se syntyi yhdysvaltalaisen General Electricin omistaman NBC:n ja ranskalaisen Vivendi Universalin (myöhemmin Vivendi) Entertainment -yksikön fuusion tuloksena toukokuussa 2004.


title: NBC Universal

text: Vuonna 2011 Comcast osti 51% enemmistöosuuden yhtiöstä, kun taas General Electric osti itselleen Vivendin osuuden. NBCUniversal on ollut täysin Comcastin omistuksessa vuodesta 2013, jolloin Comcast osti General Electricin osuuden yhtiöstä.


title: NBC Universal

text: Suomessa nähtyjä NBCUniversalin televisio-ohjelmia ovat mm. "Late Night with Conan O'Brien", "Las Vegas", "Frendit", "Näkijä", "Joey", "West Wing", "Will & Grace", "Heroes" ja "Päivien viemää".


title: Aero A-32

text: Aero A-32 on tšekkoslovakialainen kaksitasoinen, kaksipaikkainen ja yksimoottorinen rynnäkkökone 1920-luvun lopulta. Koneen suunnitteli ja sitä valmisti Aero Tovarna Letadel, joka toimi Prahassa. Koska koneen suunnittelun lähtökohtana oli Aero A-11, käytettiin siitä aluksi tyyppimerkintää Aero A-11J. Konetta rakennettiin eri versioina kaikkiaan 116 kappaletta.


title: Aero A-32

text: Suomen ilmavoimat hankki vuosina 1929–1930 kaikkiaan 16 Aero-Jupiter A-321F ja A-32GR-konetta. Koneiden tunnukset olivat AEj-49 - 64 (pieni j-kirjain erottamassa Aero-11:stä, Jupiter-moottorin mukaan). Konetyyppi oli käytössä suurimmaksi osaksi koulukoneina vuoteen 1944 asti. Koneen kielteisinä piirteinä pidettiin tähystämön ahtautta ja siivekkeiden raskautta suurilla nopeuksilla. Lahden ilmasilta -yhdistyksen ylläpitämässä Päijät-Hämeen ilmailumuseossa on varastoituna ilmavoimien Aero-32-koneyksilö, rekisteritunnukseltaan AEj-59.


title: Amun-Re

text: Amun-Re on Reiner Knizian suunnittelema ja Hans im Glückin sekä Rio Grande Gamesin julkaisema Egyptiin sijoittuva lautapeli. Peliä voi pelata 3-5 pelaajalla, mutta parhaimmillaan se on 5 pelaajalla.


title: Amun-Re

text: Peli kestää kuusi vuoroa ja jokainen vuoro koostuu kuudesta vaiheesta:


title: Amun-Re

text: Pelilauta koostuu 15 erilaisesta provinssista ja pelilautaa halkovasta Niilistä. Provinssit eroavat toisistaan sijainniltaan ja ominaisuuksiltaan. Joissain provinsseissa (erityisesti Niilin rannalla) keskitytään maanviljelyyn, kun taas toisaalla rahaa voi saada kaupankäynnillä. Kukin pelaaja hankkii itselleen aina kolme provinssia ennen pisteytyskierrosta.


title: Amun-Re

text: Amun-Re on yleensä tasapainottelua pisteiden keruun ja rahan haalimisen välillä. Rahalla voi ostaa parempia provinsseja tai enemmän kiviä, mutta paras strategia on yleensä jokin sopiva kompromissi. Pelissä kerätään pisteitä pyramidien, temppelien ja pistekorttien avulla. Pelin lopuksi rikkaimmat pelaajat saavat myös muutamia ylimääräisiä pisteitä. Eniten pisteitä kerännyt pelaaja voittaa pelin.


title: Ruotsin kuninkaallinen tiedeakatemia

text: Ruotsin kuninkaallinen tiedeakatemia (ruots. "Kungliga Vetenskapsakademien") on yksi Ruotsin kuninkaallisista akatemioista. Sen tehtävänä on tieteiden, erityisesti luonnontieteiden ja matematiikan, edistäminen.


title: Ruotsin kuninkaallinen tiedeakatemia

text: Tiedeakatemian perusti kuusi ruotsalaista tiedemiestä ja poliitikkoa vuonna 1739 muiden maiden tiedeakatemioiden esikuvan mukaisesti. Tunnetuin akatemian perustajista oli Carolus Linnaeus, joka otti myöhemmin nimen Carl von Linné. Tällä hetkellä tiedeakatemiassa on noin 440 ruotsalaista ja 175 ulkomaista jäsentä. Yhteensä jäseniä on ollut noin 1 600.


title: Ruotsin kuninkaallinen tiedeakatemia

text: Akatemian toiminnan pääasialliset tarkoitukset ovat:


title: Ruotsin kuninkaallinen tiedeakatemia

text: Akatemian erilliset Nobel-komiteat päättävät vuosittain Nobelin fysiikkapalkinnon, Nobelin kemianpalkinnon ja taloustieteen Nobel-palkintojen saajat.


title: Ruotsin kuninkaallinen tiedeakatemia

text: Jäsennumerot 1–5 arvottiin akatemian ensimmäiseen kokoukseen osallistuneiden perustajajäsenien kesken. Kokouksesta poissa ollut sai numeron 6.


title: Pat Roach

text: Francis Patrick ”Pat” Roach (19. toukokuuta 1937 Birmingham, Englanti – 17. heinäkuuta 2004 Worcestershire, Englanti) oli englantilainen painija ja näyttelijä.


title: Pat Roach

text: Painijana hän esiintyi nimellä ”Bomber” Roach ja hänen painivalmentajansa oli Alf Kent. Näyttelijädebyyttinsä Roach teki Stanley Kubrickin elokuvassa "Kellopeliappelsiini" (1971). Hänen merkittävimpiä elokuvaesiintymisiään olivat "Kadonneen aarteen metsästäjät", "Älä kieltäydy kahdesti", "Conan hävittäjä", "Indiana Jones ja tuomion temppeli", "Indiana Jones ja viimeinen ristiretki", Willow – suuri seikkailu sekä "Robin Hood – varkaiden ruhtinas". Roach on tunnettu myös Bomberin roolista BBC:n draamakomediasarjassa "Näkemiin vaan, muru!" (1983–2004).


title: Pat Roach

text: Pat Roach menehtyi pitkäaikaiseen syöpään kesäkuussa 2004.


title: Pat Roach

text: Pat Roach oli Harrison Fordin ohella ainoa näyttelijä, joka esiintyi kaikissa Indiana Jones -trilogian elokuvissa. Hänen roolihahmonsa Indiana Jones -elokuvissa ovat:


title: Marc Gené

text: Marc Gené i Guerrero (s. 29. maaliskuuta 1974 Sabadell, Katalonia, Espanja) on espanjalainen rata-autoilija.


title: Marc Gené

text: Kaudesta 2005 alkaen Gené on toiminut Ferrarin Formula 1 -tallin testikuljettajana.


title: Marc Gené

text: Genén isoveli Jordi Gené on myös autourheilija.


title: Marc Gené

text: Gené aloitti karting-autoilun 13-vuotiaana vuonna 1987 ja jatkoi uraansa karting-sarjoissa vuoden 1989 loppuun saakka. Vuonna 1990 hän voitti nuorimpana koskaan Espanjan Kart Champion -sarjan Senior-luokan mestaruuden, jolloin hän alkoi saada mainetta alalla.


title: Marc Gené

text: Vuonna 1991 Gené jatkoi karting-sarjassa sijoittuen muun muassa World Kart Championship -sarjassa 13:nneksi. Seuraavana vuonna hän sijoittui Espanjan Formula Ford -sarjassa viidenneksi keräten kauden aikana yhden voiton ja kaksi paalupaikkaa. Vuonna 1993 hän nousi Formula Ford World Cup & Festival -sarjaan.


title: Marc Gené

text: Isompien formuloiden ajaminen alkoi vuonna 1994, kun hän suuntasi Britannian Formula 3 -sarjaan, jossa hänet valittiin vuoden parhaaksi aloittelijaksi eli rookie-kuljettajaksi. Hän ajoi sarjassa vielä vuoden 1995 ennen kuin siirtyi Superformula Golden Cup Italy -sarjaan vuodeksi 1996 ja voitti mestaruuden. Vuonna 1997 Gené ajoi Formula 3000:ssa ja 1998 Open Fortuna by Nissanissa, jossa hän voitti mestaruuden.


title: Marc Gené

text: Suurien tukirahojen saattelemana Gené suuntasi vuonna 1999 italialaisen Minardi-tallin auton ohjaimiin Formula 1 -sarjaan. Tallipaikastaan hänen piti maksaa sponsorirahojen turvin huhujen mukaan jopa 49 miljoonaa markkaa. Sijoituttuaan kuudenneksi Euroopan GP:ssä, joka ajettiin Saksassa, hän saavutti yhden MM-pisteen. Kilpailu oli muutenkin varsin yllätyksellinen, sillä Minardi-tallin ykköskuljettaja Luca Badoer oli pitkään kilpailun neljäntenä, vaikka joutuikin lopussa keskeyttämään. Gené toi tallille ensimmäisen pisteen sitten vuoden 1995 ja Pedro Lamyn.


title: Marc Gené

text: Vuonna 2000 hän jatkoi yhä ”maksukuljettajana” Minardin tiimissä tallikaverinaan Gastón Mazzacane. Kumpikaan heistä ei kerännyt yhtään pistettä.


title: Marc Gené

text: Genén tie vei vuonna 2001 Williams-tallin testikuljettajaksi. Pesti jatkui vuoteen 2004 asti, ja hän ehti tuona aikana ajaa muutaman kilpailun tuuratessaan tallin kilpakuljettajia. Kaudella 2003 hän saavutti yhdessä kilpailussa neljä MM-pistettä, ja sijoittui sarjassa 17:nneksi. Kaudella 2004 hän ajoi kaksi kilpailua Williamsilla ilman pistesijoituksia.


title: Marc Gené

text: Kaudelle 2005 Gené lähti ajamaan testejä sarjan menestyneimmälle tallille, Ferrarille.


title: Marc Gené

text: Gené on kilpaillut Le Mans Series -sarjassa vuodesta 2007 lähtien Peugeot’n LMP-autolla. Hän on osallistunut myös Le Mansin 24 tunnin ajoon ja sijoittui ajopariensa kanssa vuonna 2008 toiseksi ja voittajaksi vuonna 2009.


title: Elliptinen käyrä

text: Matematiikassa elliptinen käyrä on epäsingulaarinen tasokäyrä, jonka määrittelee yhtälö


title: Elliptinen käyrä

text: jossa "a" ja "b" kuuluvat annettuun kuntaan "K". Käyrän epäsingulaarisuus tarkoittaa, että käyrässä ei ole teräviä kohtia ja se ei leikkaa itseään. Elliptiset käyrät vastaavat toruksen upottamista kompleksiseen projektiiviseen avaruuteen. Tällainen upotus voidaan tehdä jokaisessa kunnassa, joten sanotaan, että elliptiset käyrät ovat kunnan "K", johon on lisätty yksi piste, epäsingulaarisia projektiivisten varistojen algebrallisia käyriä, joiden genus on 1.


title: Elliptinen käyrä

text: Elliptiset käyrät ovat erityisen tärkeitä lukuteoriassa, ja niitä tutkitaankin nykyään aktiivisesti. Niitä käytettiin esimerkiksi Fermat'n suuren lauseen todistuksessa, ja niille on löydetty sovelluksia kryptografiasta ja kokonaislukujen tekijöihinjaosta.


title: Elliptinen käyrä

text: Elliptinen käyrä ei ole sama asia kuin ellipsi. Nimen samankaltaisuus johtuu siitä, että molemmat käsitteet esiintyvät elliptisten integraalien yhteydessä.


title: Elliptinen käyrä

text: Toruksen luonnollinen ryhmärakenne aiheuttaa elliptisten käyrien kummallisen geometrisen ominaisuuden. Elliptisen käyrän pisteiden joukko on Abelin ryhmä, missä pisteiden yhteenlasku on määritelty sopivasti.


title: Elliptinen käyrä

text: Vaikka elliptisen käyrän määritelmä on varsin tekninen ja vaatii esitiedoiksi algebrallista geometriaa, voidaan joitakin reaalilukujen kunnassa määriteltyjen elliptisten käyrien perusominaisuuksia kuvata lukiossa opetettavan algebran ja geometrian keinoin


title: Elliptinen käyrä

text:
Tässä kontekstissa siis kunnaksi "K" otetaan reaaliluvut yhteen- ja kertolaskulla varustettuna. Siis käyrät ovat muotoa
missä "a" ja "b" ovat reaalilukuja. Näitä käyriä kutsutaan nimellä Weierstrassin yhtälö.


title: Elliptinen käyrä

text:
Esimerkiksi seuraavat kuvat havainnollistavat elliptisiä käyriä, joiden yhtälöt ovat "y" = "x" − "x" ja "y" = "x" − "x" + 1.
Elliptisen käyrän määritelmän perusteella käyrän tulee olla epäsingulaarinen. Geometrisesti tämä tarkoittaa sitä, että käyrällä ei ole teräviä kohtia, kuten esimerkiksi käyrällä "y = x" on origossa. Algebrallisesti tämä tarkoittaa sitä, että diskriminantti
on nollasta poikkeava. Vaikka kerroin −16 näyttää tässä turhalta, se on kuitenkin kätevä, kun elliptisten käyrien opiskelua jatkaa pidemmälle.


title: Elliptinen käyrä

text: Jos käyrä on ei-singulaarinen, on sen kuvaajalla "kaksi" komponenttia jos diskriminantti on positiivinen, ja "yksi" komponentti jos diskriminantti on negatiivinen. Esimerkiksi yllä olevissa kuvissa ensimmäisen käyrän diskriminantti on 64 ja jälkimmäisen −368.


title: Elliptinen käyrä

text: Lisäämällä käyrälle "äärettömyyspiste" saamme projektiivisen version käyrästä. Jos "P" ja "Q" ovat kaksi käyrän pistettä, löydämme yksikäsitteisesti määrätyn kolmannen pisteen käyrältä käyrän ja pisteiden "P" ja "Q" kautta kulkevan suoran leikkauspisteestä. Jos suora on tässä pisteessä käyrän tangentti, se tulee laskea mukaan kahteen kertaan. Ja jos taas suora on "y"-akselin suuntainen, määrittelemme pisteen olevan äärettömyydessä. Täsmälleen yksi näistä ehdoista on voimassa, kunhan elliptinen käyrä ja kaksi sen pistettä on kiinnitetty.


title: Elliptinen käyrä

text: Nyt on mahdollista esittää käyrälle laskutoimitus "+", jolla on seuraavat ominaisuudet: Olkoon äärettömyyspiste 0, ryhmän neutraalialkio. Jos suora leikkaa käyrän pisteissä "P", "Q" ja "R", vaadimme, että "P" + "Q" + "R" = 0. Tästä seuraa, että ryhmä on Abelin ryhmä, ja siten Abelin varisto. Voidaan osoittaa, että "K"-rationaalipisteiden joukko (mukaan luettuna äärettömyyspiste) muodostaa tämän ryhmän aliryhmän. Tätä aliryhmää merkitään usein "E"("K").


title: Elliptinen käyrä

text: Yllä olevaa ryhmää voidaan tarkastella sekä algebralliselta, että geometriselta kannalta. Olkoon annettu kunta "K" (jonka karakteristika ei ole 2 eikä 3), käyrä "y" = "x" − "px" − "q" ja käyrän pisteet "P" = ("x", "y") sekä "Q" = ("x", "y"). Oletetaan ensiksi, että "x" ≠ "x". Olkoon "s" = ("y" − "y")/("x" − "x"). Koska "K" on kunta, "s" on hyvin määritelty. Tällöin voidaan määritellä "R" = "P" + "Q" = ("x", "y") asettamalla


title: Elliptinen käyrä

text: Jos "x" = "x", on tällöin kaksi mahdollista vaihtoehtoa: jos "y" = −"y", on summa määritelty 0:ksi. Tällöin jokaisen pisteen inversio käyrällä löydetään peilaamalla piste "x"-akselin suhteen. Jos "y" = "y" ≠ 0, on "R" = "P" + "P" = 2"P" = ("x", "y"), joka saadaan yhtälöistä


title: Elliptinen käyrä

text: Jos "y" = "y" = 0, on "P" + "P" = 0.


title: Elliptinen käyrä

text: Elliptisen käyrän esitys toruksen upotuksena projektiiviseen kompleksitasoon seuraa Weierstrassin elliptisen funktion ominaisuuksista. Nämä funktiot ja niiden ensimmäinen derivaatta ovat yhteydessä kaavan


title: Elliptinen käyrä

text: kautta. Tässä formula_8 ja formula_9 ovat vakioita, formula_10 on Weierstrassin elliptinen funktio ja formula_11 sen derivaatta. Lausekkeesta nähdään, että tämä muoto on myös elliptinen funktio kompleksilukujen kunnassa. Weierstrassin funktiot ovat kaksoisjaksollisia. Tämä tarkoittaa sitä, että ne ovat jaksollisia lattiisin Λ suhteen. Siten Weierstrassin funktiot ovat luonnollisesti määritelty toruksen formula_12 pinnalla. Tämä torus voidaan upottaa kompleksiseen projektiiviseen avaruuteen kuvauksella:


title: Elliptinen käyrä

text: Tämä kuvaus on ryhmäisomorfismi, joka vie toruksen luonnollisen ryhmärakenteen projektiiviseen avaruuteen. Se on myös Riemannin pintojen välinen isomorfisti, joten topologisessa mielessä elliptiset käyrät näyttävät toruksilta. Jos lattiisia Λ vastaa isomorfismissa lattiisi "c"Λ, missä "c" on kompleksiluku ja laskutoimitus normaali kompeksilukujen kertolasku, on vastaavat käyrät isomorfisia. Näitä isomorfismiluokkia kutsutaan j-invarianteiksi.


title: Elliptinen käyrä

text: Isomorfismiluokat voidaan ymmärtää myös helpommalla tavalla. Vakiot formula_8 ja formula_9, joita kutsutaan modulaarisiksi invarianteiksi, ovat yksikäsitteisesti määrätyt annetussa lattiisissa, eli toruksen algebrallisessa rakenteessa. Kompleksiluvut ovat kuitenkin polynomien juurikunta, joten elliptinen käyrä voidaan kirjoittaa muodossa


title: Elliptinen käyrä

text: Huomataan, että


title: Elliptinen käyrä

text: ja


title: Elliptinen käyrä

text: joten modulaarinen diskriminantti on


title: Elliptinen käyrä

text: Tässä λ:a kutsutaan toisinaan modulaariseksi lambdafunktioksi.


title: Elliptinen käyrä

text: Huomaa, että yhtenäisyyslause takaa sen, että jokainen genusta 1 oleva kompakti Riemannin pinta voidaan esittää toruksena.


title: Elliptinen käyrä

text: Elliptiset käyrät voidaan määritellä missä tahansa kunnassa "K". Elliptisen käyrän formaali määritelmä on, että elliptinen käyrä on epäsingulaarinen projektiivinen algebrallinen käyrä "K":ssa, jonka genus on 1.


title: Elliptinen käyrä

text: Qing Liu esittää kirjassaan elliptisen käyrän määritelmä seuraavasti:


title: Elliptinen käyrä

text:
Olkoon formula_20 kunta. Tällöin elliptinen käyrä k:n suhteen on sileä projektiivinen käyrä formula_21 yli formula_20:n, joka on isomorfinen formula_23:n suljetun alivariston kanssa, jonka määrittelee homogeeninen polynomi formula_24 muotoa
yhdessä luottamuksellisen rationaalisen pisteen formula_26 kanssa.


title: Elliptinen käyrä

text: Vaikka lähteessä ei ole mainittu, on tässä formula_27 kun formula_28.


title: Elliptinen käyrä

text:
Jos "K":n karakteristika ei ole 2 eikä 3, voidaan jokainen elliptinen käyrä kirjoittaa muodossa
missä "p" ja "q" ovat "K":n alkioita siten, että oikean puolen polynomilla "x" − "px" − "q" ei ole yhtään kaksoisjuurta. Jos "K":n karakteristika on 2 tai 3, tarvitaan useampia termejä käyrää esittävään yhtälöön.


title: Elliptinen käyrä

text: Yleensä elliptisten käyrien pisteet ("x","y"), jotka toteuttavat yllä olevan yhtälön ja jossa "x" ja "y" kuuluvat "K":n algebralliseen sulkeumaan, ovat kiinnostavia. Näitä pisteitä kutsutaan käyrän "K"-rationaalisiksi pisteiksi.


title: Elliptinen käyrä

text: Mordellin-Weilin lauseen mukaan rationaalilukujen kunnassa (tai yleisemmin lukukunnassa) määritellyn elliptisen käyrän "K"-rationaalipisteiden muodostama ryhmä on äärellisesti viritetty Abelin ryhmä. Tämä tarkoittaa, että ryhmä voidaan esittää suorana summana vapaasta Abelin ryhmästä ja äärellisestä torsioaliryhmästä. Vaikka on suhteellisen helppoa määrittää "E"("K");n torsioaliryhmä, vielä ei tiedetä yleistä algoritmia jolla laskea vapaan aliryhmän aste. Birchin ja Swinnerton-Dyerin konjektuuri antaa kuitenkin kaavan jolla aste voidaan laskea, mutta otaksumaa ei ole toistaiseksi kyetty osoittamaan todeksi.


title: Elliptinen käyrä

text: Andrew Wilesin Fermat'n suuren lauseen todistus perustui erikoistapaukseen Taniyaman–Shimuran lauseesta, joka antaa syvällisen yhteyden elliptisten käyrien ja modulimuotojen välille. Taniyaman–Shimuran lause saatiin kokonaisuudessaan todistettua vuonna 1999.


title: Elliptinen käyrä

text: Vaikka äärellisen kunnan F elliptisen käyrän "E" rationaalipisteiden tarkka lukumäärä on vaikea selvittää, Hassen lauseen mukaan elliptisille käyrille pätee :formula_30.


title: Elliptinen käyrä

text: Tämä fakta voidaan todistaa yleisemmän teorian avulla. Tähän tarvitaan paikallisten zeetafunktioiden teoriaa ja Étalen kohomologiaa. Annetun käyrän rationaalipisteiden lukumäärä voidaan laskea Schoofin algoritmin avulla.


title: Elliptinen käyrä

text: Tämäntyyppisten ongelmien nykyinen tutkimus hyödyntää Abelin varistojen teoriaa.


title: Elliptinen käyrä

text: Kryptografiassa ja kokonaislukujen tekijöihinjaossa hyödynnetään elliptisiä käyriä, jotka on määritelty äärellisissä kunnissa. Tyypillisesti äärellisessä kunnassa oleviin elliptisiin käyriin perustuvien ohjelmien idea on siinä, että niissä on algoritmit, jotka muuttavat tiettyjä äärellisiä ryhmiä elliptisten käyrien rationaalipisteiden muodostamaksi ryhmiksi. Esimerkkejä tämäntyyppisistä algoritmeista on muun muassa:


title: RCA Records

text: RCA Records on Sony BMG:n omistuksessa oleva yhdysvaltalainen levy-yhtiö.


title: RCA Records

text: Sen alkuperäinen emoyhtiö oli kodin elektroniikkaa, alkujaan etenkin radiovastaanottimia valmistanut RCA, lyhennys sanoista "Radio Corporation of America".


title: RCA Records

text: RCA osti vuonna 1955 itselleen Sun Recordsilta Elvis Presleyn musiikin oikeudet, jonka avulla se on tehnyt itsestään suuren yhtiön.


title: Paul Samuelson

text: Paul Anthony Samuelson (15. toukokuuta 1915 Gary, Indiana, Yhdysvallat – 13. joulukuuta 2009 Belmont, Massachusetts, Yhdysvallat) oli yhdysvaltalainen ekonomisti, joka tutkimustyössään käsitteli useita taloustieteen aloja. Samuelson sai taloustieteen Nobel-palkinnon vuonna 1970 ”tieteellisestä työstä, jolla hän on kehittänyt staattista ja dynaamista taloudellista teoriaa ja aktiivisesti myötävaikuttanut taloustieteellisen analyysin tason parantumiseen”.


title: Paul Samuelson

text: Samuelson aloitti opiskelunsa Chicagon yliopistossa ja suoritti siellä alemman korkeakoulutukinnon vuonna 1935. Tohtorintutkintonsa Samuelson suoritti Harvardin yliopistossa vuonna 1941.


title: Paul Samuelson

text: Paul Samuelson oli Massachusettsin teknillisen korkeakoulun, Massachusetts Institute of Technologyn eli MIT:n, emeritusprofessori, joka teki merkittävää tutkimusta esimerkiksi:


title: Paul Samuelson

text: Samuelson kirjoitti laajasti käytetyn taloustieteen perusoppikirjan "Economics", jonka ensimmäinen painos ilmestyi 1948. Kirjan tuorein painos on vuodelta 2001.


title: Paul Samuelson

text: Samuelson kuoli joulukuussa 2009 lyhyen sairauden jälkeen 94-vuotiaana.


title: Paul Samuelson

text: Samuelsonin nimikkoprofessuuria MIT:ssä hoitaa suomalainen Bengt Holmström. Samuelsonin oppilaita ja työtovereita olivat muun muassa Paul Krugman ja Joseph Stiglitz.


title: Elinajanodote

text: Elinajanodote on tilastollinen suure, joka kuvaa tietyn väestön keskimääräistä kuolinikää. Yleensä elinajanodotteella tarkoitetaan ns. periodielinajanodotetta, joka lasketaan tietylle menneelle ajankohdalle. Vastoin yleistä väärinkäsitystä, ensisijainen tarkoitus ei ole ennustaa tulevaisuutta (vrt. elinajan ennuste). On myös tärkeää huomata, että elinajanodote on epäsymmetrisen jakauman keskiarvo, eikä siis vastaa yleisintä tai todennäköisintä kuolinikää.


title: Elinajanodote

text: Elinajanodote on noussut globaalisti 1900-luvulla lääketieteellisen vallankumouksen seurauksena. Erilaiset lääketieteelliset kehitykset selittävät pääosin elinajanodotteen kohoamisen nykytasolle, mutta myös esimerkiksi ravinnon saatavuuden parantumisella ja sen laadun eli ravitsemuksen parantumisella on ollut vaikutusta siihen. Ensin elinajanodote nousi teollistuneissa maissa, mutta myös maailman keskimääräinen elinajanodote on noussut. Julkisella vallalla on ollut ja on merkittävä vaikutus elinajanodotteen korkeaan tasoon rokotusohjelmien ja julkisen terveydenhuollon kautta.


title: Elinajanodote

text: Elinajanodote lasketaan usein ikäryhmittäin ja sitä vertaillaan eri populaatioiden välillä. Yleisimmin vertaillaan naisten ja miesten elinajanodotteita maiden välillä. Ellei erikseen mainita, mitä ikäryhmää tarkastellaan, tarkoitetaan elinajanodotetta syntymästä. Koska elinajanodotteessa oletetaan kuolleisuuden pysyvän ennallaan ikäryhmittäin, on vastasyntyneen elinajanodote pienempi kuin täysi-ikäisen. Kehittyneissä maissa kuolleisuus on matalaa, mikä johtaa tällaisten maiden korkeaan elinajanodotteeseen. Kehitysmaissa elinajanodote on tavallisesti matalampi korkean lapsikuolleisuuden vuoksi, mutta kehitysmaissa elinajanodotetta laskevat myös erilaiset kehittyneistä maista hävitetyt tartuntataudit ja muut taudit, jotka selittävät myös korkeaa lapsikuolleisuutta. Elinajanodote on kehitysmaissa matala koko populaation tasolla, mutta polarisoituneissa yhteiskunnissa vauraalla yläluokalla elinajanodote voi olla muuta väestöä korkeampi esimerkiksi paremman terveydenhuollon saatavuuden ja vähemmän fyysisesti rasittavan työn vuoksi.


title: Elinajanodote

text: Vastasyntyneiden elinajanodote oli vuonna 2009 korkein Japanissa, jossa keskimääräinen elinajanodote oli samana vuonna syntyneille tytöille 85,7 ja pojille 78,8 vuotta (keskimäärin 82,1 vuotta). Matala elinajanodote selittyy tyypillisesti korkealla lapsikuolleisuudella, ja syntymästä selvinneiden elinikä-ennuste on paljon normaalimpi kuin koko väestölle ilmoitettu. Lisäksi erityisesti eteläisen Afrikan maat kärsivät AIDS-epidemiasta. Alhaisimmat elinajanodotteet vuonna 2009 olivat 31,9 vuotta Swazimaassa ja 38,2 vuotta Angolassa. Kehittyneissä maissa elinajanodotetta laskevat elintasosairaudet.


title: Elinajanodote

text: Maiden välillä vertailtaessa merkittävin selittävä tekijä on lapsikuolleisuus. Kehitysmaissa edelleen iso osa lapsista kuolee muutaman vuoden ikään mennessä, mikä laskee voimakkaasti keskiarvoa. Myös elintaso on tärkeimpiä selittäviä tekijöitä: köyhät elävät vuosia tai vuosikymmeniä (paikasta riippuen) vähemmän kuin varakkaammat. Tähän seikkaan liittyy muun muassa koulutus, asuinolot, elintavat ja työn vaarallisuus. Moni köyhä kehitysmaan nainen kuolee esimerkiksi synnytykseen tai abortin jälkiseurauksiin.


title: Elinajanodote

text: Puolison iällä on tuoreen tanskalaistutkimuksen mukaan erittäin suuri merkitys ihmisen elinajanodotteeseen. Jos puoliso on kahdeksan vuotta vanhempi, ihmisen elinikä jää keskimäärin 20 prosenttia lyhyemmäksi kuin niillä, jotka ovat naineet ikätoverinsa. Mitä suurempi ikäero on, sitä suurempi on avioliiton elinikää alentava vaikutus. Naisilla voidaan havaita sama ilmiö puolison ollessa itseä huomattavasti nuorempi, mutta miehillä nuorempi puoliso päin vastoin lisää pitkäikäisyyttä.


title: Elinajanodote

text: Koulutus- ja ammattiasema vaikuttaa elinikään niin, että hyvin toimeentuleva ja korkeasti koulutettu elää terveemmin ja pidempään kuin alemman koulutuksen saanut ja huonossa asemassa oleva. Tämä näyttäisi koskevan sekä miehiä että naisia. Tutkimustulos perustuu Tampereen yliopiston gerontologian Tervaskannot 90+ -tutkimukseen.


title: Elinajanodote

text: Alkoholin, tupakan ja muiden päihteiden käyttö on elinikää lyhentävä tekijä.


title: Elinajanodote

text: Arviot elinajanodotteesta kiinnostavat muun muassa vakuutusyhtiöitä, antropologeja sekä eläkeviranomaisia. Kansainvälisesti tärkeimpiä tiedon tuottajia ovat Maailman terveysjärjestö WHO ja Suomen Stakesia vastaavat laitokset, jotka pyrkivät tarkkailemaan tilastollisesti kansanterveyttä.


title: Elinajanodote

text: Suomessa elinikä on pidentynyt 10 vuotta 1970-luvulta ja 20 vuotta sotien jälkeen. THL:n professori Erkki Vartiaisen mukaan nämä lisävuodet ovat yleensä terveitä ja toimintakykyisiä. Hänen mukaansa vielä lisää vuosia voidaan saada vähentämällä kolesterolia, verenpainetta ja tupakointia sekä lisäämällä liikuntaa.


title: Mustafar

text: Mustafar on kuvitteellinen planeetta "Tähtien sodassa". Planeetta esiteltiin "ssa".


title: Mustafar

text: Mustafar sijaitsee Mustafarin aurinkokunnassa ulkoreunalla. Planeetta on jotenkin joutunut kaasujättiläisen, Jestefadin ja Lefranin, kiertolaiseksi ja sen pinta on tulivuorien ja kalderoiden peitossa. Tulivuoret ovat jatkuvasti toiminnassa, ja Mustafarin pinta on suurimmalta osin laavavirtojen peitossa. Planeetan ilmakehä on mustan, myrkyllisen savun peitossa. Ankarista, tuliperäisistä olosuhteista huolimatta Mustafarissa on älyllistä elämää. Mustafarin asukkaat, mustafarilaiset, kehittyivät planeetan viileimmissä paikoissa. Teknoliitto värväsi mustafarilaisia kaivamaan harvinaisia ja arvokkaita mineraaleja laavavirroista. Mustafarilaiset käyttivät malmin kaivamisessa laavakirppuja ja Teknoliiton kehittämiä droideja.